text:
Høvdu tað; og mistu tað
Vit vóru frammanfyri, síðan aftanfyri, so ájavnt aftur. Og so mistu vit alt.
Tað var lagt í kakkelovnin til fyrsta heimadystin inni í Dal kappingarárið 2018.
Niðurflytararnir úr bestu deildini vóru heilt víst favorittar undan dystinum, men vit vistu frammanundan at vit stóu ikki nógv aftanfyri.
Hettar kom til sjóndar í 26. minutti, tá eitt innlegg úr vinstru síðu verður beint so direkta í málið, eftir gott press spæl frá B71 frammanundan.
Dysturin bylgjaði sum heild eitt sindur aftur og fram, viðhvørt høvdu vit yvirtakið og viðhvørt høvdu fuglfirðingar yvirtakið.
Eina løtu áðrenn hálvleik mistu vit so takið og ÍF javnaði við einum flottum málið. Hettar elvdi til eitt sindur av nervøsitetið og tá 20 minuttir eru farnir av 2. hálvleiki, so er galið aftur og ÍF fara framum 1-2.
Nervarnir sótu uttaná eina løtu, men B71 kláraði tó at halda seg í skinninum og ístaðin pressa fyri at fáa útjavnandi málið. Vit fóru meir og meir at dúva uppá langar sendingar, so hvørt sum dysturin leið meir og meir ímóti endanum og tað er ein av hesum sum gevur úrslit í 89. minutti. Ein sending langt afturi á vøllinum fer sendandi ímóti Bakary Bojang, ið tekur bóltin niður og við sær við bringuni, rystir ein verjuleikara av sær og lobbar bóltin elegant um málmannin. Eitt ótrúliga flott mál, og var tað ikki fyri tað sum hendi 1 minutt seinni, so eitt ótrúliga viktigt mál.
Men, ak. Minuttin seinni verður bólturin ikki beindur burtur í okkara egna sekstanmeturi og innleggið frá ÍF sleppur at halda á fram, beint til ein frían mann, ið meginparturin av áskoðarunum hildu var offside, ið trillar bóltin undir Terja, ið ger alt tað hann kann fyri at steðga sigursmálinum.
2-3 verður eisini endaliga úrslitið og skuffilsi lýsti úr B71 leikarunum og viðhaldsfólkunum, ið gladliga høvdu tikið 1 stig hasa løtuna.
Fantastiskur hugburður
Nú eru tað ikki nógvir dystir spældir hettar kappingarárið, men eitt sum gongur sjón fyri søgn, ið er sera nógv batna frá øðrum áðrum er hugburðurin. Viljin er til staðar og leikararnir fara ikki niður í kolkjallarin tær løtur tað gongur galið, men reisa seg aftur.
Klára vit at bera hendan týdningarmikla hugburðin við okkum alt kappingarárið, so garantera vit her og nú fyri at vit fáa akkurát tey úrslit sum vit hava uppiborið. Viðhvørt, sum í gjár, gleppir tað okkum av stokkinum, men til aðrar tíðir fara vit at vera við yvirlutan og tað er innsatsurin yvir eitt heilt kappingarár, sum fer at telja. Ikki dysturin í 2. umfarið av landskappingini.
Næsti dystur er á Toftum ímóti B68 leygardagin kl. 16.00. Væntandi vera vit ikki so nógv til staðar at eggja okkara liðið til sigurs, men nøkur hava longu meldað út at tey fara. Rópið tit bara hart og væl, so skulu leikararnir orna rest.
Drívið á B71!


c: text/html

text:
Úti í rúmdini er faktabók um – sum heitið sigur – rúmdina. Tað er Beinta Johannessen, sum hevur skrivað. Í bókini kanst tú lesa um, hvar rúmdin er, hvat er í rúmdini, mánan og mánaferðir, sólina og sólarmyrking og mangt, mangt annað forvitnisligt.
Bókin er ógvuliga aktuell, nú vit hava sólarmyrking komandi ár; har er ymiskt forkunnugt at lesa um, tá ið sólarmyrking var í Føroyum seinast.
Pól Jespersen, sum hevur skrivað virðisløntu bókina Rúmdin, hevur verið fakligur ráðgevi.
Violettur faktakrabbi
Aftur

robotstxt: allowed

filter: keep


text:
Fyriskipararnir av EM 2018 her í Glasgow máttu í gjár krúpa til krossin og viðganga, at flest øll úrslit vóru ov góð frá finalunum leygarkvøldið, íroknað heimsmetið hjá Adam Peaty. Lesið her á NRK, umframt mítt egna her niðanfyri.
Lýsti trupulleikin var stutt sagt, at tey høvdu sett eina spildurnýggja tíðtakingareind til skipanina, sum krevur eina stilling áðrenn hon gevur rættar tíðir.
Hendan eind verður nýtt til fleiri ymiskar ítróttir, og fyri svimjing er har so tað óhepna, at um tú setur hesa eind til uttan at broyta standardsetingina, so verða allar tíðir 0.1 sekund ov skjótar.
Fyriskipararnir søgdu seg vita av hesum óhepna, men at tað var gloymt tá ið ein nýggj eind varð sett til, leygarkvøldið, tí at hin verandi hevði lágt battarí.
Av hesi orsøk vóru allar tíðir 0.1 sekund ov skjótar, frá níggju teimum fyrstu kappingunum, leygarkvøldið, íroknað 100 bringu har Adam Peaty setti heimsmet við tá 13 hundraðpørtum (0.13 sekund).
Okkurt gløgt eyga hevði tá longu lagt til merkis, at reaktiónstíðirnar sum heild vóru ónáturliga góðar. Tað er tíðin frá tá ið startarin skjýtur kappingina í gongd, og til svimjarin er leysur av skamlinum.
Fyriskipararnir eftirkannaðu og testaðu líka fram til eykafund við liðleiðararnar sunnudagin kl 16, har hesin trupulleiki so varð kunngjørdur, saman við avgerðini um at rætta (seinka) allar viðkomandi tíðir við 0.1 sekund.
Lukkutíð var úrslitið hjá Peaty enn heimsmet, um enn við nú 0.03 sekundum heldur enn 0.13. Heimsmetið hjá Koleshnikov í 50 rygg var ikki ávirkað, vælsagtans tí at tey tá høvdu uppdagað og rættað feilin.
Hetta er alt sera pínligt fyri LEN og fyriskipararnar, og tey kundu tí heldur ikki annað enn biðja um umbering, á liðleiðarafundinum sunnudagin.
Men tað tykist tó ikki sum um at nakað serligt rok varð av hesum, hvørki á liðleiðarafundinum ella aftaná. Her var sjálvsagt nógv eftirfylgjandi aftaná, og undran tí at eingin tykist at hava upplivað hetta fyrr.
Men sum ein íri segði tað sum tók orðið á fundinum, so vóru tey, um ikki annað, opin og erlig um tað sum var hent. Sum hann segði tað, “Honesty starts from the top”.


text:
Heimablídni í Niðristovu í Hvalvík
Í sambandi við, at bóndaparið Guðrun Eilersdóttir og John Eikhólm lata upp heimablídni í Niðristovu, var borgarstjórin á vitjan í síðstu viku og handaði teimum eina gávu.
Niðristova er ætlað sum heimablídni til bólkar, ferðafólk og starvsfólkaútferðir, men eisini til annað virksemi eitt nú fundir og fyrilestrar.
Bóndahjúnini hava fríðkað høli við ymiskum, eitt nú hava vit eina myndarøð, ið lýsir seyðahald, ymisk gomul amboð, o.a.
Niðristova í Hvalvík liggur í gomlu bygdini og er tað bert eitt hanagleiv at ganga oman til gomlu kirkjuna, gamla skúlan og vøkru viðalundina. Bygdagøtan millum Hvalvík og Vestmanna liggur tætt við, so tað liggur væl fyri.
Niðristova er opin eftir avtalu. Til ber at senda teldupost til nidristovugardur@gmail.com ella ringja til Guðrun á telefon 58 52 12.
Sunda kommuna ynskir nýggju fyritøkuni hjartaliga vælkomnari.
http://sunda.fo/index.php/1645-heimablidni-i-nidhristovu-i-hvalvik#sigProId362e032112


text:
Um at trúgva uppá trúnna
Trúgvandi menniskju kunnu lættliga enda við at trúgva uppá trúnna, heldur enn bara at líta á lyftir Guðs í Jesusi. So stórur dentur verður lagdur á tað at trúgva, at tey trúgvandi kunnu kenna seg noydd til at finna okkurt meira ítøkiligt at trúgva á, ella at stríðast fyri, enn bara at líta á persónin Jesus, og tað hann sigur um Guð og um støðu menniskjans í skapannarverkinum.
Upprunaligu trúarorðini hjá teimum fyrstu kristnu ljóðaðu soleiðis: ”Jesus er Kristus!” Tað finnast onnur ekkó av trúarorðum í brøvunum, Apostlasøguni og í Opinberingini: ”Men, tey sum bliv doypt ella tóku við trúgv, blivu spurd: Trýrt tú, at Jesus er Kristus?” Ella tey søgdu: ”Eg trúgvi, at Jesus er Kristus, og játtaðu soleiðis sína sannføring um at Jesus onkursvegna var/er umboð Skaparans - at tað, hann hevði at siga um Skaparan og um støðu menniskjans í skapanarverkinum, onkursvegna eisini er tað sama, sum skaparin sjálvur ætlar við skapaverkinum og skapningunum.
At trúgva merkti ikki tá, at ein skuldi taka undir við einari rúgvu av lærugreinum. Men, at trúgva var upprunaliga tað at hava álit á, at Jesus talaði satt um Guð og um støðu menniskjunnar í Skaparverkinum. Og Jesus hevur heldur ikki lært okkum nágreiniliga, hvussu vit skulu halda dóp ella gudstænastu - ei heldur hevur hann, eins og Móses ella Mohammed, givið okkum nágreiniligar reglur um, hvussu vit skulu liva okkara gerandisdag. Jesus tegldi tey 613 boðini í Gamla Testamenti niður til hitt eina boðið, um at elska Guð og um at elska næstan, um at virða Guð og um at virða medmenniskjuni, um at líta á Guð og um at líta á grannan.
Út frá hesum tí stóra kærleiksboðnum kunnu vit so liva gerandisdag okkara, har tað tíverri ikki slepst undan, at vit noyðast at gera reglur og lógir at liva eftir. Men fremsta boð Jesusar, kærleiksboðið, er framvegis galdandi yvir øllum øðrum boðum, lógum og reglum.
Tað hevur ikki altíð verið kirkjuni/teimum trúgvandi greitt, at avbjóðing Jesusar til hvønn einstakan, eru okkara viðurskifti við Guð og við medmenniskju, her og nú, júst í hesi løtuni - at kristnitrúgvin skal livast í gerandisdegnum og í gerandisavbjóðingum okkara, her og nú. Kirkjan/tey trúgvandi hava mangan skapt ein høgan múr millum Guð og menniskju og einstaklingin og grannan í gerandisdegnum, við lógum og reglum, siðum og lærugreinum. Var rómversk katólska-kirkjan ein lógarreligión áðrenn trúbótina, so blivu protestantisku kirkjurnar ikki mætari eftir trúbótina. Ovurhonds strangar lógir, bygdar á Gamla Testamenti, blivu settar í verk í Norðurevropa, sum bara Fanin kann hava verið høvundi til.
Í staðin fyri eitt innarligt álit á Guð í Jesusi, blivu protestantanir undirdongdir við tí sama lógartrældóminum, sum trúbótin var ætlað at loysa teir úr. Tað er kanska tað ið hendir, tá ríkisvald og kristindómur verða tengd saman? Vald og átrúnaður er helst eitt eitrað bland. Tær nýggju drakonisku lógirnar blivu kanska gjørdar í Jesu navni, men tó ikki gjørdar fyri at tæna Jesusi – men, helst mest, fyri at tryggja valdinum vald.
Calvinistiska trúbótin var, sum ein heild (í praksis í hvussu so er), ein lógarreligión, og gjøgnum vekingarrørslurnar við sínum uppruna í calvinismuni, er eisini lutherski parturin av trúbótini vorðin stórliga merktur av calvinistiska lógarokinum. Tað er ikki nóg mikið at lít á og hvíla í lyftum Guðs í Jesusi, tú skalt eisini fara til verka fyri trúnni (»the protestant work ethic«).
Ikki eitt ónt orð um tað, at fara til verka fyri trúnni. Uttan eldsálir og trúarhetjur hevði kristintrúgvin neyvan yvirlivað øldirnar! Men tað er vandi í hvørjari vælferð! Um vit fara at máta trúnna eftir virksemi og úrslitum, so kann tað lættliga henda, at vit gloyma hann/tey vit skulu líta á, ella tæna. Tí trúnni kann ongin taka mát av! Og kristiligt virksemi eigur bara at vera ein frukt, ella eitt úrslit, av, at vit kenna okkum elskað av Guði og trygg í honum, og ikki eitt endamál í sær sjálvum.
Religiøsur aktivitetur kann vera eitt tekin um sannan næstakærleika, og um inniliga gudstrúgv – men religiøsur aktivitetur kann sanniliga eisini vera eitt tekin um vantandi religiøsan tryggleika - um religiøsan ótta ella nervøsitet! Um ta gerningsreligión, sum er meira natúrlig fyri menniskjuni, enn boðskapur Jesusar.
Eg fari ikki her at ditta mær til at læra fólk, hvat tey skulu trúgva og gera – men trúgvin uppá trúnna - jú sjónligari vit fara til verka fyri trúnni, tess betur - kann eisini verða eitt slag av avgudadýrkan! Eitt slag av egoismu, ella eitt slag av religiøsum nervøsiteti. Og í ringasta føri, eitt slag av fariseismu!
Tað er ríkiligt til av andaligari/kristiligari aktivismu í Føroyum, og ikki eitt ónt orð um tað. Tað er altíð tørvur á eldsálum. Og tað er onki at ivast í, at kristiligt virksemi, gevur samanhald um trúnna. Men, samanumtikið, so hevur Jesus bara boðið okkum frið og hvílu, og at vit tæna teimum, vit eru knýtt at í gerandisdegnum. Alt annað eigur at vera umframt. Og her á jørð finst ongin alin at máta trúnna við, ei heldur nakar bismari at viga trúnna við. Trúgvin er ein gáva, og kalla vit okkum kristin, so kann tað bara vera tí, at skaparin hevur givið okkum lut í trúnni. Tað finnast ongir stórmeistarar í trúgv, tí vit kunnu ikki reypa okkum av, ella taka æruna av, einari gávu vit helst ikki hava uppiborna – ein gáva er altíð ein gáva.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Ingi Samuelsen
05.01.2016 - 14:52
Tíðindi > Uttanlands - Yvirgangur
Franski forsetin, François Hollande, avdúkaði í dag eina minnisplátu í bygningunum, har satirublaðið Charlie Hebdo helt til. Tað var byrjanin í haldinum av ársdegnum fyri álopið á talufrælsið og fólkaræðið í franska høvuðsstaðnum.
Á eini sinniligari og orðleysari hátíðarløtu í sirmi, legði Hollande saman við borgarstjóranum í Paris, Anne Hidalgo, ein krans eftir at minnisplátan var avdúkað.
Nøvnini á teimum 11 fólkunum, sum vórðu skotin og dripin undir álopinum á blaðið, eru ritað í minnisplátuna.
Seinni avdúkaði franski forsetin eina minnisplátu á staðnum, har gerningsmenninir skutu og drupu ein løgreglumann, meðan hann lá á vegnum.
Enn ein minnispláta er sett upp við jødiska handilin, Hyper Cacher, har fýra jødiskir kundar vórðu dripnir.
17 fólk lótu lív teir tríggjar dagarnar.
Charlie Hebdo einsamallur í stríðnum
- Vit kenna okkum ógvuliga einsamøll hóast dyggan stuðul, sigur fíggjarstjórin hjá Charlie Hebdo, Eric Portheault, við AFP-tíðindastovauna.
- Ongin vil stríðast saman við okkum, tí tað er vandamikið. Man kann doyggja av tí, sigur Portheault, sum yvirlivdi álopið við at fjala seg undir skrivaraborðinum. Hann heldur, at yvirgangsmenninir sigra, um blaðleiðslurnar fremja sjálvssensur.
- Vit vilja tekna Muhammed profet aftur, um tað verður neyðugt í sambandi við tíðindastreymin, sigur hann.
Álopið gjørdi satirikararnar kendar um allan heim, og slagorðið ”Je Suis Charlie” spjaddist um allar sosialar miðlar. Fýra milliónir fólk mótmæltu í Fraklandi fyri at stuðla blanum, hvørs fyrsta nummar eftir yvirgangin varð prentað í 7,5 milliónum eintøkum.
Upplagið hjá blaðnum er framvegis nógv størri enn undan álopinum. Men ein av kendastu teknaranum, Luz, segði seg úr starvið í september, tí álopið hevði skatt hann sálarliga – traumatisera hann.
Franska satirublaðið kemur við eini serútgávu í sambandi við ársdagin fyri álopið, ið hendi 7. januar í fjør.


text:
Orð og lag: Steintór Rasmussen
Nú følna tey smáu veiku bløð á greinunum
bíða til næsta hvirla fer at taka tey
summarið er nú sum eitt gamalt menniskja
heystið sum eitt frískt nátúrligt barn
Siti við gluggan hyggi út á gøturnar – so tómar tær eru
gevi mær lítið far um hesa árstíðina – sum komin er
hugsi at kuldin ið livir millum menniskju
skapar hesa friðleysu tíð
Vælkomin nýggi ungi vetur
í tínum frísku vindum kann eg anda mátt
vælkomin nýggi ungi vetur
tað býr altíð ein onnur tíð í tær
og í várinum, í summarinum, í heystinum
Onga blómu ynda tey svongu – tá várið er
politiskir fangar síggja ikki sólina – tá summarið kemur
tey fátæku sáddu, hvussu bleiv við grøðini, tá heystið kom
og er ein atomvetur í nánd
Hvør dálkar land og hav – alt árið runt
hvør týnir fólk og fæ – alt árið runt
hvør sendir ungar menn í kríggj – alt árið runt
nær kemur ein árstíð fyri okkum øll
Vælkomin nýggi ungi vetur
við vónum um eitt vár, har vit aftur planta lív
við boðum um eitt styrkjandi summar
og eitt rættvíst og fruktabært heyst
eitt vár, eitt summar, ein vetur næsta ár
eitt heyst, ein vetur, eitt vár og summar í mong ár


text:
Liðskiparin gevst í TB
TB | 28/11/13
Tað hevur verið sera nógv at lisið um Rógva Joensen í miðlunum, eitt nú serliga In.fo og Norðlýsið hava dúgliga gitt, um hvar hann endar eftir vetrarsteðgin. Nú er eitt so greitt og tað er, at Rógvi Joensen skiftir felag og fer úr barndómsfelagnum.
Nýggja felagið hjá Rógva er B36, sum harvið fáa ágóðan av froðbinginum, sum er kendur fyri sítt stóra rennipensum.
Rógvi hevur spælt við Tvøroyrar Bóltfelag alt sítt lív og nú er tíðin komin til eina broyting og vónandi fer hendan at eydnast unga talentinum væl. Hóast sín unga aldur á 20 árum, so hevur Rógvi longu leikt omanfyri 100 dystir við besta liðið felagsins. Hann var eisini ein av teimum mest leikandi í ár við 25 dystum í Effodeildini, har bleiv eittans mál skotið og var hetta í dysti við Margári móti EB/Streymi.
TB ynskir Rógva góða eydnu framyvir og vónar at vit fáa hann at síggja aftur í TB troyggjuni.
Fylgir í fótasporunum hjá legenduni
Við skiftinum til B36 gongur Rógvi í fótasporunum hjá einum av legendunum í Tvøroyrar Bóltfelag, Óla Johannesen, sum í 1996 skifti til B36. Óli leikti í tvey ár í B36 og var so aftur at síggja á Sevmýris Leikvølli.
Nýggjan liðskipara
Við skiftinum hevur besta liðið sostatt tørv á nýggjum liðskipara, eftir at Rógvi í ár hevur borið liðskiparabandið, sum Óli annars hevur havt meginpartin av tíðini seinnu árini.
Á myndini sæst Rógvi í dysti fyri TB móti sínum nýggja felagið.


text:
Unglingar ímponera og fáa sáttmála
TB | 04/03/13
Vit skrivaðu herfyri um unglingin, Rógva Kárason, ið hevði imponera venjaran, og harvið vunnið sær tvey ára sáttmála við TB. Í dag kann felagið, við stórari gleði kunngerða, at tríggir unglingar afturat hava fingið tvey ára sáttmálar, og grundgevingarnar, sum nevndarlimur gav undirritaða fyrr í kvøld vóru sera einfaldar og greiðar. – Dreingirnir hava víst, at teir eru klárir og nóg svangir eftir fótbólti á hægsta støði, umframt at teir hava víst sera góðan arbeiðshug til allar venjingar í vetur, sigur Kim Roest, formaður í Fótbóltsdeildini hjá Tvøroyrar Bóltfelag. Dreingirnar, talan er um, eru Teitur Olsen, Heini M. Mortensen og Hjalti Vestergaard.
Smæðast ikki burtur
Hóast sín unga aldur, so smæðast hesir unglingar als ikki burtur. Í fleiri umførum ganga hesir ungu stríðsmenn eisini undan, tá eyka tøk skulu takast, og hetta er góðskan, sum ein rættur TB leikari, til alla tíð, eigur at hava. Yngsta ættarliðið av TB leikarum, hevur hetta serliga í sær, og tað er veruliga gleðiligt at síggja teirra dirvi og áræði. Allir eru teir vinnaratypur, so spennandi verður at síggja teir in action.
Kenna væl hvønn annan
Hesir tríggir umrøddu leikarar, umframt Poul Ingason og Eirikur Magnusarson hava altíð spælt á sama liði, og tí er tað sera gleðiligt, at teir yngstu av hesum eisini traðka í karakter, eins og viðleikarar teirra gjøgnum ungdómsrekkjurnar; Poul og Eirikur, undan teimum.
Vit gleðast stórliga við hesum ungu leikarum og familjum teirra, og fara spent at fylgja gongd teirra í vaksnu rekkjunum. Vit ynskja teimum hjartaliga tillukku við sáttmálanum, og vóna at framtíð teirra á, og uttanvert vøllinum verður teimum blíð.


text:
Áki Johansen er sendiharri í London og hevur ábyrgd at røkja føroysk áhugamál í London.
- Um tað verður so, at bretar taka seg úr ES, so mugu vit fara at samráðast um ein handilssáttmála. So er tað, hvar í køini vit fara at standa, sigur Áki Johansen.
Hann vil tó ikki siga, um tað er betri fyri Føroyar, um bretar fara úr ES, men tað broytir okkara støðu sum fiskivinnutjóð.
- Í sambandi við fiskivinnusamráðingar fáa vit knappliga ein aktør á banan, sum ikki er ES, sigur Áki Johansen, sendimaður í London.
Poul Michelsen, landsstýrismaður í uttanríkis- og vinnumálum, fylgir sera spentur við valinum í Bretlandi, sum nú bara verður kallað Brexit.
Skuldi Bretland farið úr ES, eru Føroyar til reiðar at samstarva av nýggjum við grannan sunnanfyri.
- Bretland verður ein partur av strandalandasamráðingunum og tí, sum knýtir seg at tí, og so verður ES ein minni marknaður, sigur Poul Michelsen.
Landsstýrismaðurin væntar, at Føroyar verða minst líka spennandi fyri Bretland uttan fyri ES:
- Vit koma at vera ein nógv meira áhugaverdur samstarvsfelagi fyri Ongland sum fiskivinnutjóð, um vit ikki skulu umseta okkara avtalur umvegis ES.
- Tað verður eitt býti, har vit veruliga, altso samráðingarlondini, fara at hava eitt tætt samstarv við Bretland. Og tær avtalur, vit hava við ES, giti eg saktans, at vit kunnu fáa at virka, um Ongland fer úr, sigur Poul Michelsen.
Les nógv meira um bretsku fólkaatkvøðuna í nýggjastu Dimmalætting, sum kemur út í dag.


text:
Tá ið fólkateljing var fyri fimm árum síðan, vísti tað seg, at tað í Vágum búðu 32 fólk við asiatiskum móðurmáli og 24 við øðrum europeiskum móðurmáli. Í dag er talið helst væl størri.
Tá ið fólk flyta henda vegin at búseta seg, so eru tey avskorin frá sínum parti av familjuni í heimlandinum og kunnu ikki venda sær til teirra at fáa hjálp til eitthvørt. Tað eiga vit at hava í huga, tí sjálvt um flestu teirra fáa góð viðurskifti við sína nýggju familju, so er tað ikki líka lætt at fara til teirra við onkrum, sum kanska er eitt sindur trupult at tosa um.
Eg, sum havi búð uttanlands, minnist hvussu ómetaliga strævið tað kundi vera til tíðir ikki bara at kunna fara til mammu, pápa, systur ella beiggja fyri at fáa eitt gott prát ella stuðul og góð ráð um eitthvørt. Eg minnist eisini, at tað ikki altíð var so lætt at vita, hvussu man bar seg at í hesum nýggja landinum, og tá var landið bara Danmark! Hvussu man tað so ikki vera at koma higar úr Asiu?
Nú tað stundar til kommunuval hugsi eg við mær, hvussu væl kunnað tilflytarar munnu vera um kommunuvalið. Eg hugsi við mær, at tað kann vera trupult hjá einum, sum er fødd á staðnum, og sum tosar føroyskt at fylgja við, hvaðna verri má tað vera hjá einum, ið ikki skilir føroyskt!
Sørvágs kommuna eigur at lata øllum tilflytarum ein bókling, sum greiðir frá hvørjar tænastur eru á staðnum, tað veri seg læknar, tannlæknar, ansing, skúlagongd, kunning um arbeiðsmøguleikar og fakfeløg og eisini slíkt sum viðgerðartilboð og hjálp, ið kann fáast aðra staðni frá td. Kvinnuhúsið og Heilbrigdið.
Allir borgarar eiga at fáa somu kunning í kommununi.
Tilflytarar eiga at hava eitt serligt umboðsfólk í kommununi, sum tey kunnu seta seg í samband við.
Viðkomandi kann hjálpa til við ráðum og bráðfeingis kunning, skaffa tulkar, um tað er neyðugt. Tað er jú hugsandi, at ein persónur skal hava eina sera umráðandi samrøðu, sum viðkomandi kanska ikki fær fullan ágóða av, av tí at tað ikki skilir málið, tosað verður, og her hugsi eg ikki bara um føroyskt, men líka so nógv um enskt.
Týðandi upplýsingar um tænastur í kommununi og tað, ið fer fram, eigur at vera á heimasíðuni hjá Sørvágs kommunu á enskum máli. Her eigur kommunan at hava leinkju til Útlendingastovuna, har bóklingurin New to The Faroe Islands liggur inni.
Málundirvísing skal vera á fleiri torleikastigum og skal gerast sum eitt samstarv millum Sørvágs kommunu, Vága kommunu og báðar skúlarnar fyri at kunna fáa fleiri undirvísarar og fleiri toleikastig.
Hetta er alt avgerandi fyri at kunna sleppa at virka á jøvnum føti við aðrar borgarar.
Og sjálvandi skulu vit hava sambinding, um brúk er fyri tí, men vit eiga at skipa fyri tiltøkum, har allar mentanir hittast at geva burtur av sínum ríkidømi, sum eyðkennir eins egnu mentan.
Brúk er fyri, at vit viðurkenna hvør annan, og vit eiga eisini at viðurkenna, at líka sum føroyingar trunka seg saman í fremmandum londum, soleiðis hava eisini onnur tørv á at hittast, hugna sær og tosa saman á sínum egna móðurmáli. Har eigur kommunan at vera opin fyri at lata høli til.
Tey, ið eru komin higar, eru satt ríkidømi fyri okkum. Tey eru hvørki ein hóttan ella neyðardýr, sum eru komin antin illa ella væl fyri her í landinum. Tað bart mær fyri, at tað júst var neyðardýrahugburðurin, sum kom fram, nú eg sá Suna og Rósu posera saman við Reyða Krossi og tosa um at fáa í lag sambinding í Vágum.
Tilflytarar eru eftir øllum líkindum væl fungerandi fólk, ið kunnu lata ein hóp av vitan og góðum upplivingum frá sær, vit skulu bara læra at møta teimum og geva teimum møguleika fyri at møta okkum og fungera á jøvnum føti við okkum.


text:
Janosch
Janosch, sum í grundini eitur Horst Eckert, er týskur rithøvundur, føddur 11. mars 1931. Hann varð føddur í táverandi Hindenburg, sum nú er partur av Polen, men flýddi saman við foreldrunum til Týsklands eftir annan veraldarbardaga.
Í 1953 fór hann á listaskúla í München, men gavst at lesa har, tá hann hevði gingið nøkur semestur. Í staðin fór hann at arbeiða sum listafólk fyri seg sjálvan og gav í 1960 sína fyrstu barnabók út, samstundis sum hann fór at brúka listanavnið Janosch.
Hann hevur eisini givið vaksnamannabøkur út. Flestu eru um barndóm hansara, royndirnar av at vaksa upp við einum harðligum pápa og einari sera gudsóttandi mammu.
Á, sum Panama er vakurt er vorðin klassikari, hon kom á fyrsta sinni út á týskum í 1978.
Í 1980 flutti Janosch út Týsklandi til Tenerifa at búgva.
Útgáva:
2009 Á, sum Panama er vakurt
Heiður:
1975 Bókmentavirðisløn frá býnum München
1979 Týska ungdómsbókmentaheiðurslønin
1984 Zilveren Griffel
1993 Bundesverdienstkreuz
Umrøða:
Gaby Reucher: Perhaps everything I say is nonsense. dw.com, 11.mars 2016
Heimasíða:
www.janosch.de


text:
Salmiakk er fluttur til Stokkhólm, og í Stokkhólmi hevur hann hvørki Norðnes-ommuna, Spøka ella Clin-Clint-Henrik.
Heimlongsulin er sum eitt svart hol, heldur Salmiakk. Líka til Hedda kemur. Hedda, sum er djørv og elskar Salmiakk. Hedda, sum hoyrir illa, men sær so mikið nógv betur.
Og tá ið Spøki kemur aftur, verður lívið fult av nýggjum skemti og kúllagerðum. Tað einasta, sum ikki er gott, er, at Clint-Clint-Henrik enn er í Norðnesi. Okkurt má gerast fyri at bjarga honum, tað vita bæði Salmiakk, Hedda og Spøki. Tí tey vita, at tú aldri mást svíkja ein vin.
Aftur


text:
Upptakt: 07 Vestur - HB
Tað er mest vinnandi liðið í landinum, ið vit skulu møta á nýggja graslíkisvøllinum á Dungasandi leygardagin, so uppgávan verður alt annað enn løtt.
Í allarfyrsta umfarinum møttu vit HB í Gundadali, og vit taptu 2-0. Høvuðstaðarfelagið hevur síðani havt misjøvn úrslit, og liggja í løtuni á 5. plássið.
Vit duttu vit tapinum ímóti KÍ aftur á 9. pláss, og hava harðliga brúk fyri stigum, og vónandi kemur heimavøllurin og áskoðararnir at geva okkum ein fyrimun.
Hóast tap ímóti KÍ, vístu vit í løtum, og serliga seint í seinna hálvleiki at vit kunnu spæla við teimum stóru, og kundu við eitt sidndur meira neyvleika og hepni fingið eitt stig við okkum úr Klaksvík. Skaðar hava eisini forða okkum at stilla við sterkastu manning í fleiri dystum, men sigast skal, at teir sum hava loyst av, eisini hava verið raskir. Tó man lítið verða at ivast í, at við Søren og Ken har frammi, hava vit eitt álop sum allar verjur í EFFO-deildini kunnu koma í trupulleikar av, og vónandi verða teir klárir til uppgávuna leygardagin. Báðir hava tíverri verið darvaðir av skaðum. Vónandi møta nógvir áskoðarar til dystin leygardagin, at stuðla okkara monnum.
Framá 07 Vestur!!


text:
Jesus føddur av einari moyggj
Er nakað prógv? JA!
Tær nýtist ikki at vita nógv um býflugur og blomstur fyri at vita, at moyggjar ikki kunnu føða børn, tá ið tær enn eru moyggjar. Menniskja reproduserar seg við, at eitt ovum (egg) hjá kvinnuni verður gitið av einum gamante (sáði), fyrst tá kann eitt barn byrja at vaksa í lívmóðurini.
Tað er heilt einfalt ongin annar møguleiki enn at kalla tað fyri eitt undur. So hvørji prógv tala fyri, at Jesus var føddur av einari moyggj, og at hettar var eitt undur?
Tey sum ikki trúgva uppá undur vilja sjálvandi beinanvegin kasta jomfrúføðingina til viks. Sjálv Maria, móður Jesusar, setti spurnartekin við tað heila tá ið eingilin Gabriel kunngjørdi henni tað.
Maria segði tá við eingilin:
“Hvussu kann hetta verða, við tað at eg veit ikki av manni?” (Luk 1:34)
Eingilin greiddi henni frá, at gitingin fór at verða av Heilaga Andanum
“tí skal eisini hitt heilaga, ið føtt verður, kallast Sonur Guds.” (Luk 1:35)
Eingilin viðgekk eisini at tað var eitt undur, og segði tí við Mariu:
“Tí einki er Gudi ómøguligt.” (Luk 1:37)
Guð ger undurverk – hevur skapt alheimin – og í hesum tilfeldinum gjørdi hann so, at Maria bleiv við barn.
Ein tulkingarvilla?
Profeturin Esajas profeteraði sjey hundrað áðrenn hendingin fór fram, at Jesus fór at verða føddur av einari moyggj. Ein kritikkur er, at umsetarin feilsiterar orðið úr Esajasi 7. Tað Hebraiska orðið sum verður nýtt í Esajasi 7:14 er ‘almah, sum merkir “ung genta“.
Men kortini velur evangeliumrithøvðundurin Matteus, at sitera sama orðið frá Esajas 7:14 á griskum sum parthenos, sum merkir “moyggj“. Kritikkarar av Matteusi siga, at hann avskeplar orðið sum Esajas brúkti.
Sannleikin er, at tað Hebraiska orði ‘almah bæði kann merkja “ung genta” og “moyggj” – hóast tað er eitt annað ávíst orð fyri moyggj í tí Hebraiska málinum. Men kortini, við tí vanligu málnýtsluna av orðinum, so vistu lesararnir á Esajasar tíð, at ein moyggj fór at verða við barn. Og tað er eisini tí, at teir Jødisku skriftlærdu longu 200 ár áðrenn Jesus bleiv føddur umsettu tað Hebraiska orðið ‘almah til tað Grikska orðið fyri moyggj, tá ið teir umsettiu Esajas 7:14 til tað Septuagintsku (ein griksk) umsetingina. Matteus lumpaði ongan, hann siteraði bert tað griksku umsetingina, sum bæði var og er ein røtt umseting av Esajasi.
Hvussu reageraðu fólk?
Profetaorðini prógva greitt, at Jesus varð føddur av einari moyggj. Men har er meira enn, legg merki til hvussu skriftin sigur, at fólkið úr Nazareth, heimbygd Jesusar, reageraði tá ið hann byrjaði sína almennu tænastu. Einaferð, eftir hann hevði lært í sýnagoguni, segði fólkið sum hann var uppvaksin við:
“Hann er bert træsmiðurin, sonur Mariu…So tóku tey sær ilt av Honum, og noktaðu at trúgva á hann” (Mark 6:3).
Eyknevnið: “sonur Mariu” var rein ærumeiðing í einum samfelagið, har eitt barn bleiv rópt við navn faðirsins – undantikið, sjálvandi, tá ið ivamál var um hvørji veruligu foreldrini vóru.
Enn einaferð, tá ið mótstøðumenn Jesusar spottaðu hann, søgdu teir :
“Vit eru ikki føddir í hori” (Jóh 8:41).
Háðanin, og tilskilanin til Jesus, sum “sonur Mariu” og “føddur í hori” vísa greitt, at tað var almenn vitan í heimbygdini hjá Jesusi, at hann var føddur áðrenn Maria giftist Jósefi – og at hann ikki var pápi Jesusar. Við øðrum orðum, so virkar tað sera sannlíkt, at undrunarverda føðing Jesusar av einari moyggj gjørdi, at hann bleiv stemplaður sum føddur uttan fyri ektaskap.
Eisini, tá ið tað vísti seg, at Maria var við barn, hví helt hon fast uppá, at hon var ein moyggj? Hon var greið yvir, at ein tílík søga heilt ikki fór at verða góðtikin, og dømd at vera ov langt úti; hví kom hon ikki heldur við onkrum meira sannlíkum? Hon hevði kunna funnið uppá ein umskyldning so hon hevði virka ósek, ella í minsta lagi kunna givið onkrum øðrum eitt sindur av skyldini. Hon kundi sagt, at hon var neyðtikin, ella at Jósef hevði pressa hana at undurgeva seg hansara girnd. Hann hevði kent sannleikan, men onnur høvdu ikki. Men í staðin fyri eina skynsama frágreiðing, sum hevði passa til tær natúrligu lógirnar, so fortaldi hon fólki, at hon var vorðin uppá vegin av Heilaga Anda Guðs. Hví valdi hon at koma við tí allar minst sannførandi, og allar minst sannlíku frágreiðingini? Bert eitt skynsamt svar er: Tað var sannleikin.
Eitt síðsta prógv.
Tá ið Jósef varnaðist at hansara trúlovaða Maria var við barn, hvat gjørdi hann tá? Hann helt sjálvandi, at Maria hevði veri í song við einum øðrum manni, og tí hevði hann ætlanir um at avlýsa trúlovilsið og harvið tað komandi brúdleypið. Men Matteus endurgevur søguna við, at ein eingil greiddi Jósefi frá sannleikanum um gitnaðarstundina. Og grunda á hetta so trúði hann, at barnið, sum Maria bar uppá var gitið av Heilaga Andanum, og valdi tí at giftast við henni.
Jósef var fullkomiliga greiður yvir avleiðingarnar. Í fyrstuni trúði hann ikki Mariu, og vildi gera tað til onkis, líka sum allir aðrir góðir menn høvdu gjørt. Hetta vísur okkum, at hann visti fult væl hvørjar avleiðingarnar vóru av at bróta tær samfelagsligu forvæntningarnar um reinleika og halgan av hjúnabandinum. Ein góður og skynsamur maður, so sum Matteus kallar hann, hevði verið sera greiður yvir avleiðingarnar av hvat tað fór at hava við sær at giftast Mariu, hetta fór at niðra hansara umdømi restina av lívinum. So hví valdi hann allíkavæl at giftast við henni? Bert eitt skynsamt svar er: Hann kendi sannleikan. Hann trúði boðunum hann fekk frá einglinum, og tað var tann veruligi sannleikin. Maria var ein moyggj, sum bar uppá Son Guðs, gitin av Heilagum Anda í lívmóðurini.
Onki pláss var fyri teimum í gistingar húsinum, men er tað pláss í okkara hjørtum til at Guð kann sleppa inn?
– Gleðilig jól!Hendan greinin er umsett úr enskum, og er úr bókini 77 FAQs About God and the Bible, skriva av Sean McDowell og Josh McDowell (2012)


text:
Íslandslomvigi (lat. Uria lomvia L; da. Kortnæbbet Lomvie) er meinlíkur hinum lomviganum, uttan tað at hann er heldur minni og hevur heilt stutt nev. Honum dámar best kulda, eigur á Svalbarði, Grønlandi og øðrum Íshavslondum. Har norðuri á Íslandi eigur hann nógvur, men alt, sum suður kemur, verður hin lomvigin tann meiri og hesin nógv tann minni. Í Føroyum er hann fingin hendinga ferðir í hesum seinnu árunum. Í Nólsoy vóru 2 skotnir í januar og 2 í februar 1949. (Eftir Sigmund Jacobsen).
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Freistin at stilla upp til nevndina hjá Pedagogfelagnum í samband við aðalfundin á Hotel Føroyum 3. mars gekk út á midnátt.
Formaður og tvey umboð í nevndini standa fyri valið.
Nikkil Heinesen stillar upp aftur, Gunnvá Akraberg Hansen er nýtt valevni, og Jógvan Philbrow stillar upp aftur sum formannsvalevni.
Av tí at ongi mótvalevni eru, so verða umboðini vald uttan stríðsval.
Tiltakslimir skulu tó veljast á aðalfundinum. Tilmelding til aðalfundin byrjar 10. februar. Nærri kunning verður um hetta í næstu viku.


text:
Eirikur Lindenskov 04.08.2014 (12:35)
Kristel Lisberg við nýggjum staklag
Kristel Lisberg letur í dag frá sær nýtt staklag við heitinum 'Without You', sum hon hevur skrivað orð og lag til.
Tróndur Bogason hevur staðið fyri upptøkunum í Studio Bloch í Havn og lagt til rættis.
Ljóðførini verða leikt av royndum føroyskum og útlendskum tónleikarum. Ljóðblandað og mastrað hava ávikavist James Thomas (DK) og Mandy Parnell (UK).
Tutl er útgevari og fer at hava staklagið til sølu á netinum. Seinni í ár kemur eitt staklag aftrat og komandi ár enn fleiri stakløg.
Serliga kend gjørdist Kristel í X-Factor 2012, har henni varð spátt pláss í finaluni. Dómarin metti tó Kristel vera so mikið búna sum sangarinnu, at hon skuldi út í 'veruliga heimin' at gera tónleik heldur enn at luttaka í kappingini.
Seinasta staklagið hjá Kristel 'In The Lights' frá 2011 lá í tíggju vikur á fyrsta plássi á føroysku hitt-listunum. Kristel hevur síðani arbeitt miðvíst við egnum tilfari, og hesa ferð er stílurin nakað øðrvísi, eitt sindur myrkari poppur kann ein siga.
Kristel byrjaði sum gestasangarinna á konsertum hjá pápanum, Jens Lisberg. Tá kom eisini lagið 'Aint No Love' út, sum hon spældi á egnum konsertum.
Kristel nemur sær í dag útbúgving í Keypmannahavn, samstundis sum hon arbeiðir við tónleikinum
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sum fyritøka hava tit her møguleika til árliga at stuðla Symfoniorkestrinum við einari fastari upphædd.
Peningurin sum kemur inn her skal allur brúkast til at økja um virksemi hjá orkestrinum, sum er ein av fortreytunum fyri at vit áhaldandi mennast.
Vit miðja eftir, at vit í framtíðini kunnu fáa so mangar stuðlar, at vit kunnu økja konserttalið við umleið 2 konsertum og tryggja at vit hvørt ár kunnu hava vælumtóktu Barnakonsertirnar, har vit í apríl mánaði bjóða øllum børnunum í aldurbólkinum 3 – 10 ár til 14 konsertir í Norðurlandahúsinum.
Vanliga eru umleið 4.000 – 5.000 børn úr øllum Føroyum til hesar konsertir. Okkara ynski er at víðka talið av konsertum, so at vit eisini kunnu bjóða framhaldsdeildunum við til hesar konsertir. Á henda hátt vilja vit vera við til at menna tónlistarliga førleikarnar hjá børnunum, so at tey kunnu ríka sítt lív við tónleiki og einaferð, tá ið tey eru blivin vaksin kunnu venda aftur til konsertirnar hjá orkestrinum, og kunna stuðla sínum børnum í at spæla ymisk ljóðføri og gleðast um góðan tónleik.
Tykkara fyrimunir.
Sum stuðul hjá Symfoniorkestrinum, koma tit fram til 2020 at fáa 1 atgongumerki til Nýggjárskonsertina fyri hvørjar 5.000 krónur tit stula við, tá ið prísurin verður kr. 10.000 pr atgongumerki.
Stuðlanir verða eisini nevndir á heimasíðuni hjá orkestrinum FSO.FO, har ein leinkja liggur til tykkara heimasíðu, Harumframt og tit verða stuðlarnir nevndir í skránni til nýggjárkonsertina.
Tá ið okkurt serligt er á skránni við onkrum stórum solisti ella einum stórum ella serligum verki, verða stuðlarnir bjóðaðir niðan í Norðurlandahúsið til fyrilestur og at vera við til onkra venjing.
Tá ið tit her á heimasíðuni tekna tykkum sum stuðul, fáa tit hvørt ár sjálvvirkandi sendandi eina rokning frá Elektron.
Hava tit fyrispurningar, so vinarliga send okkum ein teldupost á fso@olivant.fo so vilja vit seta okkum í samband við tykkum beinanvegin.
Vinarliga
Føroya Symfoniorkestur


text:
- Tíðindi, mentan og ítróttur
Beinleiðis til Amsterdam komandi summar
Miðilin Check-In skrivar, at Atlantic Airways fer at flúgva til Amsterdam frá juni næsta ár.
Keldur hjá Miðlahúsinum høvdu hesi tíðindi mikudagin, men in.fo fekk tey ikki váttað.
Nú sigur Pætur Rasmussen hjá Atlantic Airways við Check-In.dk, at felagið arbeiðir við einari ætan um at flúgva til Amsterdam næsta summar, men tað veldst um Atlantic Airways fær loyvi til at seta seg har.
Altjóða flogsamgongan IATA hevur fund í Madrid 13. til 16.november.
Tá fæst at vita, um Atlantic Airways kann flúgva til Amsterdam Schiphol Airport.
Í summar boðaði Atlantic Airways frá samstarvi við Air France-KLM.
KLM er niðurlendska flogfelagið.
Tá segði Anita Wagner Feddersen, sum umboðar Air France-KLM í Danmark, við Check-In.dk, at tey vilja gera tað lættari hjá teimum, sum vilja flúgva til Føroya.
Og lættari verður tað, um Atlantic Airways fer at flúgva til Amsterdam.
Sum skilst ætlar Atlantic Airways at flúgva tríggjar ferðir um vikuna til Amsterdam.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Hagtøl fyri Vestmanna Bygdarráð fyri 2014
28.01.2015
Hagtøl fyri uppmøting á bygdarráðsfundum hjá Vestmanna Bygdarráði í 2014 eru nú gjørd. Hagtølini verða almannakunngjørd í viðheftu pdf-fílu niðanfyri.
Í 2014 vóru hildnir 14 bygdarráðsfundir og full uppmøting var til 13 av fundurnum.
Meðan ein bygdarráðslimur hevði farloyvi í tveir mánaðir, møtti 1. varalimur í hansara stað. Í fýra øðrum førum høvdu bygdarráðslimir givið avboð, og til tríggjar av hesar fundunum møtti varalimurin.
Fundirnir hjá Vestmanna Bygdarráði byrja við málunum, sum eru fyri opnari hurð, og síðani verða mál fyri afturlatnari hurð viðgjørd. Fundirnir enda við innanhýsis kunning og kjaki.
Í 2014 vórðu 62 mál løgd fyri bygdarráðið, harav 16 vórðu viðgjørd fyri afturlatnari hurð.
Í miðal vardi hvør bygdarráðsfundur 2 tímar 30 minuttir.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Knørrur 2014
Knørrur 2010.
Knørrur 2009.
Knørrur 2008.
Knørrur 2007. Aftast f.v.: David Guttesen, Helgi Øster Petersen, Jákup Apol. Mittast f.v.: Kári Jacobsen, Hilmar Laksá Magnussen, Bjartur Dal-Christiansensen. Fremst f.v.: Jákup Joensen, Sverri Tórstún, Andreas Dalsgaard.
Knørrur 2006. Aftast f.v.: Kristian Martin Thomassen Dam, Hanus H. Johansen, Hans Arni Bjarnason Thomsen, Leivur Mortan Johannessen, Andreas Poulsen. Fremst f.v.: Pætur Johansen, René Egilsnes, Høgni Bjarnason, Johan Hansen.
Knørrur 1990. F.v. Høgni Hentze, Andreas Ihlen, Petur í Gong, Jógvan Elias Jakobsen, Guttormur Í Skála, Regin Joensen, Magnus Gaard, Páll Olaf Jacobsen og Olaf Vesturgarð.
Knørrur 1985. F.v. Finn Müller, Jóannes Gaard, Jógvan Elias Jakobsen, Einar Djurhuus, Johan Faulkner, Sjúrður Gullbein, Hans Fonsdal Kass, Kári Rubek Nielsen, Tummas Petur Thomassen. (Les meira um manning)


text:
Nakrar fáar viðmerkingar til kjakið um fosturtøku. (2/3)
Teir seinastu mánaðirnar hava vit sæð rættiliga umfatandi orðaskifti og kjak eins og víðfevnandi miðlaumrøðu um fosturtøku her í Føroyum. Tað er gott at síggja, at evnið fær almennan áhuga, tí brúk er fyri tí, ikki minst er tað gott at síggja politikarar og fjølmiðlar taka lut. Føroya Pro Vita (hereftir FPV) hevur fylgt við í nógvum av orðaskiftinum og hevur fleiri ferðir við gleði tikið lut í almennu umrøðuni (1 2). Men vit mugu eisini siga, at vit vóru rættiliga bilsin, at hvørki "Kvinna" ella "Sosialurin" bóðu um okkara luttøku, tá ið tey fóru í dýpdina við evninum í summar.
Vit skriva hetta bræv/grein (í trimum pørtum) fyri at taka nakrar vanligar pástandir og viðmerkingar, sum nokkso regluliga eru at hoyra í almenna kjakinum, til umrøðu.
2. Partur
Ikki nógv kunning?
Vit hava eisini lagt til merkis vantandi kunning og kjak um sálarlig mein eftir fosturtøku. Tað hevur eisini verið ført fram í sosialum miðlum og alment, at tað eru ikki nógvar upplýsingar tøkar viðvíkjandi møguligum árinum av fosturtøku. Tað er avgjørt ikki rætt! Tað eru ein rúgva av kanningarúrslitum tøk úr øllum heiminum um tær møguligu sálarligu og kropsligu avleiðingarnar av fosturtøku, bæði frá keldum sum eru fyri og ímóti. (3 4 5 6) FPV vildi heldur enn fegið givið atgongd til upplýsing um hetta. Vit eru eisini fús til at bera okkara royndir víðari í at styðja Rachel´s Vineyard- programmið til at hjálpa kvinnum og monnum, sum hava fingið skaða av fosturtøku her í Føroyum og aðrastaðni. Hesin felagsskapur, sum var stovnaður í 1986, er nú virkin í 70 londum. (7 8) Tað er ein syrgilig sannroynd, at næstan hvørja einastu ferð, vit (FPV og RV) eru boðin út at gera upplegg, møta vit ella hoyra vit um fólk, sum líða undir fosturtøku.
Ráð frá serfrøðingum?
Vit hoyra eisini nógv um, hvussu kvinnur áttu at kunna fingið ráðgeving frá "serfrøðingum", áðrenn tær taka avgerðina. Vit eru ógvuliga áhugað í at vita, hvussu hesir "serfrøðingar" skuldu verið valdir og hvør skuldi valt teir? Hetta er eitt ógvuliga týdningarmikið evni, tí at støðan hjá serfrøðingunum hevði havt stóra ávirkan á politikk, sum verður framdur, kunning, sum verður tøk og hvussu hon verður borin fram. Og soleiðis at vit ikki snýta okkum sjálvi: eingin er fullkomiliga sakligur og uttanveltaður.
Vit halda eisini, at tað er átrokandi neyðugt, at størri kanningararbeiði verður gjørt í Føroyum um, hví kvinnur "velja" fosturtøku. Okkara royndir eru, at kvinnur ofta tosa um trýstið, kensluliga kúging, hóttanir og sjálvt harðskap, sum tær uppliva frá maka, familju, vinum, arbeiðsfelagum og starvsfólkum, tá ið tær í kreppustøðu standa við spurninginum um at vera vorðnar upp á vegin,
fosturtøku og "val". Tær tosa eisini um at hava ov stutta tíð til at umhugsa støðuna og ov lítla kunning um, hvussu fostrið mennist, um hvussu fosturtøkan verður gjørd og møguligar avleiðingar. Ótti fyri framtíðini og vantandi stuðul, fíggjarviðurskifti og aðrir møguleikar spæla eisini ein stóran leiklut í fosturtøkukjakinum. Hetta eru alt evni, sum kunnu takast upp í einum av heimsins ríkastu londum, uttan at skula snúgva sær til fosturtøku.
Hjálp og stuðul!
Vit hava hoyrt nógv um, at kvinnur fáa ráðgeving, saklig ráð og stuðul áðrenn avgerðina um fosturtøku, men vit hava eisini lagt til merkis, at eingin tekur upp, hvussu vit hjálpa kvinnum og monnum, sum hava tað ringt aftan á fosturtøkuna. Aftur her vísa okkara royndir, at hesar kvinnur og hesir menn ofta fáa lítlan og ófullfíggjaðan stuðul og hjálp fyri sálarmein eftir fosturtøku. Tey, sum eru um tey, sýnast illa við, ikki før fyri ella ikki áhugað í at taka lut í sorgini og pínuni. Tað er væl skiljandi. Fyri at kunna hjálpa einari kvinnu ella manni, sum líður undir fylgjunum av fosturtøku, mugu vit fyrst vera til reiðar at góðtaka, at tey standa við tómum føvningi, syrgja djúpt, at tey hava mist sítt barn og teirra leiklut í, at tað varð burturbeint. Vit mugu eisini vera til reiðar at lurta og skilja, hvussu tey komu fram til hetta "valið". FPV metir, at tað hevur stóran týdning, at meira verður gjørt fyri at geva hesum kvinnum og monnum eina rødd, og at gera betri stuðulsskipanir til at skilja og hjálpa teimum við síni líðing, pínu, missi og iðran.
Tað er okkara inniliga vón, at kjakið, sum longu er byrjað, fer at halda fram og at tað verður bæði sakligt og við virðing. Vit vóna eisini staðiliga, at allar síður av hesum torgreidda málinum um fosturtøku verða tiknar við, eisini tey týdningarmiklu evni, vit taka upp her. At enda vóna vit, at uttan mun til, hvør avgerð verður tikin, at tær mugu gagna øllum mammum, pápum og børnum, føddum sum óføddum. Vit hava øll uppiborið eina framtíð. Vit hava øll betur uppiborið enn fosturtøku!
Føroya Pro Vita
www.provita.fo
1. Partur


text:
Navn: Hilmar K.. Danielsen
Aldur: 53 ár
Heimstaður: Klaksvík
Familja: Konan eitur Elin, børnini Jóannes 18 ár, Rói 17 ár og Durita 15 ár
Útbúgving: Verkfrøðingur (sterkstreym)
Áhugamál: Fótbóltur
Hvat ger fyritøkan har tú ert stjóri/eigari?
Handil og verkstað. Handilin selir lampur, hvítvørur, køksbúnýti umframt el-tilfar. Verkstaðið arbeiðir við vanligari el-innleggjan, skips-el, el til vinnubygningar osv.
Hvar heldur fyritøkan til?
Í Klaksvík.
Nær varð hon stovnað?
1991
Hvussu nógv fólk arbeiða í fyritøkuni?
20
Vinnuligir karmar í Føroyum:
Hvat er tað besta, tað almenna hevur gjørt fyri tína fyritøku/vinnugrein seinastu 5 árini?
Fyri fleiri enn 5 árum síðani vóru punktgjøldini strikaði á lampum og áðrenn tað á hvítvørum. Tað var sera gott fyri handilin
Hvat er tað besta, tað almenna kundi gjørt fyri tína fyritøku/vinnugrein?
Fastir og stabilir karmar eru týdingarmiklir. Javnari býti millum høvuðstaðarøki og restina av landinum er eisini týdningarmikið. At tað loysir seg líka væl at arbeiða í Føroyum sum t.d. í Noreg
Hvussu eru almennu vinnukarmarnir sum heild í Føroyum mun til hjá líknandi fyritøkum í grannalondunum?
Sum heild er teir kanska á einari leið, men kappingin um arbeiðsmegi byggir ikki á javna kapping
Hvussu eru umstøðurnar at reka vinnu í kommununi, har fyritøkan er?
Góðar
Hvat kundi verið betri?
Fleiri almennar íløgur og almenn arbeiðspláss høvdu betra stabilitetin
Hvussu er atgongdin til fígging av virkseminum hjá fyritøkuni?
Góð
Eru nakrar serligar forðingar fyri at fyritøkan kann vaksa?
Atgongdin til kvalifiseraða arbeiðsmegi
Um tú skalt royna at spáa um framtíðina, hvar sært tú fyritøkuna um 5-10 ár?
Á sama støðið sum í dag, tó við ávísum broytingum, so okkurt øki er styrkt fyri at betra kappingarførið
Persónligt:
Hvat er tað besta við at vera stjóri/eigari í tínari fyritøku?
Ábyrgdin og møguleikin at ávirka og gera skjótar broytingar, tá tað er neyðugt
Hvat er tað mest avbjóðandi?
Sæð yvir 25 ár hjá virkinum er tað óstabiliteturin, har ringu tíðirnar í onkrum av kreppunum hava verið sera strævnar
Hvussu nógvar tímar arbeiðir tú um vikuna?
60
Hvør ert tú?
Royni í mínum arbeiði at verða álítandi, síggi stórt virði í at verða arbeiðssamur og at vilja framburð.
Spurningar um aktuell mál:
Hvat heldur tú kann verða gjørt fyri at vaksa um fólkatalið í Føroyum?
Fleiri útbúgvingar í Føroyum og betri deildir um landi
Er atgongd til arbeiðsmegi nøktandi?
Nei.
Merkir tú nakað til, at arbeiðsloysið er lágt?
Ja.
Hvat merkja eitt nú broytingar í hækkaðum avgjøldum fyri tína fyritøku?
Tað komu nógvar hækkingar í avgjøldum í 2016, og tað er ein avbjóðing at fáa eitt nøktandi úrslit, tá útreiðslur javnt og samt leggjast afturat. Hetta nívir vinnuna úti um landið, sum so setir minni arbeiði í gongd, og minkar sostatt eisini um arbeiði hjá tænastufyritøkum, tá avgjøldini í høvuðsheitum verða umsett til nýtslu í miðøkinum
Vinnuhúsið varpar ljós á smáar og miðalstórar fyritøkur við at spyrja stjórar innan ymsar vinnugreinar, hvussu tað er at reka fyritøku í Føroyum og teirra gerandisdag.


text:
Ingi Samuelsen
30.06.2015 - 18:43
Ítróttur > Ítróttur > Golf
Finngerð Sólbjørg Clark var tann av føroysku golfarunum, sum fekk nógv besta byrjan í golfkappingi.
Á Royal Jersey Golfclub brúkti Finngerð 83 sløg á par 72 breytini, og tað røkkur til eitt samlað 13. pláss.
So gott gekk ikki hjá monnunum, sum í dag spældu á La Moye Golfclub á vesturstrondini. Teir høvdu trupulleikar við nógva hitanum á Jersey í dag.
Ragnar Isaksen brúkti 94 sløg, sum røkkur til eitt 57. pláss, Óskar Eiríksson og Janus Norðberg brúktu 100 sløg, 61. pláss og Bo Knudsen, ið annars plagar at klára seg best av føroyingunum, brúkti 105 sløg, svarandi til eitt 66. pláss av teimum 76 luttakarunum.
Serliga Bo hevði trupulleikar við hitanum í dag.
Føroysr liggja sostatt nummar 17 av 20 í liðkappingini. Tað eru 19 sløg upp til St. Helena á 16. plássi. Við tað at bert ein føroysk kvinna luttekur, so eru Føroyar ikki við í liðkappingini hjá kvinnum.
Golfkappingin gongur yvir fýra dagar.


text:
Løgtingið hevur fyrrapartin einmælt samtykt uppskotið hjá Kristinu Háfoss, landsstýriskvinnu, um at geva teimum sum leiga út ein størri part av leiguni áðrenn skattur skal rindast.
Higartil hevur tað verið so, at tú kundi leiga út skattafrítt fyri upp til 24.000 krónur um árið. Men hetta talið verður so frá nýggjárinum broytt til 50.000 kr.
Broytingin er tó bert galdandi fyri tey sum langtíðarútleiga, tað vil siga ikki fyri tey sum leiga út í stutta tíð til eitt nú ferðafólk. Og tað er júst fyri at standa ímóti hesum trýstinum frá ferðavinnuni, at landsstýriskvinnan er komin í tingið við uppskotinum.
Landið fer at missa 1,7 mió kr og kommunurnar 1,3 mió kr av uppskotinum.
Um tú veitst okkurt, sum VP ikki veit - skriva so til vp@vp.fo


text:
Hallur av Rana 10.08.2018 (09:01)
Dansa føroyskan dans fyri ferðamannaskipi
Runavíkingar fáa ein gamlan kenning á vitjan, tá stóra ferðamannaskipið Zuiderdam leggur at bryggju í morgin. Seinast Zuiderdam vitjaði í Runavík, var á sumri í 2016 og kemur skipið aftur á Skálafjørðin klokkan 07 í morginári.
Í samband við vitjanina skipa Runavíkar Havn og Visit Runavík fyri ymiskum tiltøkum, harímillum føroyskum dansi.
- Runavíkar Havn og Visit Runavík eru væl fyrireikaði at taka ímóti ferðafólkunum og hava skipað móttøkuna væl við ymsum upplivingum í økinum. Millum annað verður móttøkutiltak uttanfyri Visit Runavík kl. 12.00 við føroyskum dansi, skriva fyrireikararnir.
Zuiderdam er 291 metrar langt og umborð eru umleið 2.200 ferðafólk úr USA og Kanada og manningin telur 850 fólk. Tað er reiðaríið Holland America Line, sum eigur skipið og føroyska umboðsfelagið er Tor Shipping.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
A-landsliðið við monnum fyrireikar seg í hesum døgum til EM-undankappingardystirnar móti Montenegro 24. oktober og Danmark 27. oktober.
Í dag fór manslandsliðið til Helsinki, har teir skulu spæla tveir venjingardystir móti Finnlandi.
Føroyski hópurin býr í einum ítróttadepli nakað uttanfyri finska høvuðsstaðin.
Fyrsta venjingin gekk væl og menn eru til reiðar til fyrra dystin móti Finnlandi, sum er í morgin klokkan 14.00 føroyska tíð.
16 mans eru úttiknir til venjingarleguna, men hópurin kann broytast nakað til landsdystirnar seinni í mánaðinum.
Hópurin:
Nicholas Satchwell, Neistin
Hørður Trygvason, H71
Tróndur Kragesteen, Neistin
Peter Krogh, H71
Vilhelm Poulsen, H71
Brandur Halgirsson, H71
Sjúrður Olsen, VÍF
Vilhelm Vilhelmsen, Team Klaksvík
Hans Eli Sigurbjørnsson, KÌF
Helgi Hildarson Hoydal, Viking Stavanger HB
Kjartan Johansen, Viking Stavanger
Rói Berg Hansen, FIF
Friði Hammer Weyhe, Aars
Jónas Gunnarson Djurhuus, HØJ
Rókur Akralíð, Kyndil
Rógvi Dal-Christiansen, Kyndil


text:
Orð: Jacob Knudsen
Týtt: Axel Tórgarð
1. Sí, úr havi rísur nú morgunsól,
roðandi hon logar á heyg og hól.
Sólarglæman ljómar um høv og lond,
nú tá ljósið lendir á heimsins strond.
2. Eg vil lætt og frítt draga andadrátt,
syngja Guði lov, nú er horvin nátt;
bera honum tøkk hvørja morgunstund,
hóast synd og deyða er ljós mín lund.
3. Bera honum tøkk, tí tá sólin rann,
eg í sál og likami kenna kann
sæla troyst, og ugga fær sálin mín,
bert eg sigi trygt: Verði vilji tín.
4. Tori eg at fevna teg, stundin sæl,
nevna teg við nøvnum, mær líkar væl,
nøvn, sum mínum kærleika siga frá:
móðir, systir, unnusta, hjartans trá.
5. Ljóshav eftir ljóshav at himni ber,
hagar lotið kemur, nú morgun er,
sum var ljósið andin, mær fell í lut.
Á, tú mildi skapari, faðir, Guð.
6. Lat meg bara fara um náttmyrk høv,
lat meg bara stevna at míni grøv,
lívsins Guð meg verjir á mínum veg,
og úr deyðans hondum hann frelsir meg.
7. Sí, tá rísur sólin úr havi brátt,
maktast myrkurs megi og deyðans nátt,
sigursljómur ljóðar um høv og lond,
stilt nú ljósið stendur á lívsins strond.


text:
Orð og lag: Ókendur
Týtt: Amga Jacobsen
1. “Góði pápi, vilt tú koma her og seta teg hjá mær,
vilt tú taka tína Bíbil og lesa fyri mær?
Um tað lítla Jesus-barnið eg so fegin hoyra vil,
sum á fornu nátt í fjósi her í heimin borið varð”.
2. “Eg vil fegin siga frá, tá ið Jósef fór avstað,
tók Mariu á ein asna og fór til Dávids stað.
Einki rúm tey kundu fáa, tá tey komu vegin fram,
tó var onkur sum teim vístu á eitt fjós, sum har stóð tómt.
3. Jósef gjørdi tað hann kundi, í krubbu legði hálm og strá,
tá so Jesus Hann varð føddur, tey løgdu Han har á!
Nakrir hirðar til tey komu og teim bóru gleðiboð,
sum frá einglunum teir fingu, ið vóru Himins sendiboð”.
4. “Pápi, um eg hevði livað, tá Hann borin varð í heim,
ja, tá skuldi eg syrgt fyri, Hann fekk eitt betri heim.
Krubbu ei Hann skuldi fingið, men ta song, sum stendur tóm,
og tey heitu góðu klæði, sum vit fingu løgd har í!”
5. “Á, mítt kæra, góða barn, tað frøir meg, tú hugsar so,
at tað besta, sum tú hevur, Hann verdur er at fá.
Gev tú Honum nú títt hjarta, Hann vil fegin verða tín,
og teg leiða heim til Himmals, har sum alt so vakurt er”.


text:
Eitt tónleikaævintýr eftir Rakel Helmsdal og Kára Bæk. Janus í Húsagarði gjørdi myndirnar. Við bókini fylgir fløga, har Føroya Synfomiorkestur við Bernhardi Wilkinson sum orkesturleiðara spælir tónleikin.
Veiða Vind er um trý systkin, tær fýra árstíðirnar, ein dreka, eina álvagentu og eina bjørn. Ævintýrið er eisini um hugflog og veruleika í einum skapandi meldri. Søgan byrjar, meðan stóribeiggi liggur og lesur uppá kvæðið um Ólav Riddararós, sum skal út á heiðina at veiða villini hind.
Veiða Vind kom út í 2011 samstundis sum Føroya Symfoniorkestur spældi hana á Barnakonsertum fyri yvir 4000 børnum.
Veiða vind er umsett til íslendskt. Forlagið gav út í 2013, tá verkið eisini varð spælt í Hørpu av íslendska symfoniorkestrinum.
Karavella Marionett-Teatur bjørdi bókina til leik í 2013.
Bókin var tilnevnd Nordisk Børnebogspris í 2012, og marionettleikurin um bókina fekk part av heiðrinum í Barnamentanarheiðursløn Tórshavnar Býráðs í 2014.
HER er útvarpsummæli av bókini.
Les meira um bókina og leikin HER
Í 2019 ferð London Symfoniorkestur at spæla Veiða vind.
Bøkurnar um lítla skrímsl og Stóra Skrímsl
Bókarøð skriva saman við íslendsku Áslaug Jónsdóttir og svenska Kalle Güettler. Áslaug myndprýddi eisini. Nógv tilfar um skrímslini er at lesa á heimasíðuni hjá Áslaug HER!
Bøkurnar eru allar skrivaðar á trimum upprunamálum, nakað sum er rættiliga óvanligt. Vanligt er, at ein bók verður skrivað á einum upprunamáli, og síðani umsett. Trý forløg geva upprunaútgávurnar út.
Nei! segði lítla skrímsl
Lítla skrímsl hugnar sær heima, tá Stóra Skrímsl bankar uppá. Lítla skrímsl vil ikki lata upp, tí Stóra Skrímsl ger altíð fortreð. Torir hann at siga nei?
Bókin kom í 2004.
Bókin fekk sera góð ummvæli tá hon kom út, og vit fingu tí hug at halda á at skriva um skrímslini bæði.
Hon er nú komin á 15 málum og tað verða skjótt 16.
Lítla skrímsl og Stóra Skrímsl eru nú vinir, men tað er ikki lætt altíð at vera saman við einum, sum dugir alt betur enn tú. Og stór skrímsl eiga ikki at gráta… ella?
Bókin kom í 2006 og er útgivin á 14 málum.
Hon fekk Barnabókaverðlaun Menntaráðs Reykjavíkur í 2007.
Tað er hugnaligt at sita einsamallur heima og hugna sær, inntil lílta skrímsl hoyrir ljóð, sum hann ikki kennir. Tá er gott at hava ein stóran djarvan vin, sum onki ræðist … ella ger hann?
Útgivin í 2007, finst á 8 málum.
Skrímslasótt
Tað er strævið at vera sjúkur eisini hóast tú hevur ein vin, sum fegin vil gera alt fyri at tú skalt fáa tað betur.
Útgivin í 2008, er á 8 málum.
Lítla skrímsl hevur fingið annan vin á vitjan og hevur ikki stundir at spæla við Stóra Skrímsl. Tá hann so sleppur upp í part gerst greitt, at tað ofta ikki er lætt at spæla tríggir saman.
Kom í 2009, er á 7 málum.
Stóra Skrímsl torir alt, og lílta skrímsl ræðist hæddir. Tá er lættari at látast sum um hann torir. Men hvat so, um tú mást prógva títt reyp?
Kom í 2011, er á 5 málum
Klandursskrímsl
Skrímslini bæði keða seg illa og fara at klandrast. Nógv ljót orð verða søgd og so hendir nakað ræðuligt.
Klandursskrímsl kom í 2013, og er nú á 6 málum.
Ísland tilnevndi í 2013 bókin til Barna- og ungdómsbókmentaheiðursløn Norðurlandaráðsins í 2013
Lítla skrímsl hevur fingið so elskuliga kettling og Stóra Skrímsl hevur onki kelidýr. Ein dagin verður kettlingurin burtur og teir noyðast at fara at leita allastaðni eftir honum. Hvar man kettlingurin vera?
Kom í 2014 og er á 5 málum.
Loðskrímsl er aftur komin at vitja lítla skrímsl, og hon sigur, at hon ætlar sær ikki heim aftur. Stóra Skrímsl verður sera ónøgdur. Men hví sær Loðskrímsl so neyðaslig út og hví sigur hon, at hon onki heim hevur longur?
Skrímslavininir báðir eru í villareið. Hvat skullu teir gera?
Kom í 2017 og er á 3 málum.
Fleiri skrímslabøkur eru undir umbúnað.
Skrímslini hava verið spæld sum marionettleikur av Karavella Marionett-Teatri og sum leikur við stórum leikarum í Kúluni í Reykjavík.
Les meira um bøkurnar og leikirar og skrímslahøvundarnar HER
Nógv ummæli eru av bókunum. Eg fari at leggja tey út so við og við.


text:
Ingi Samuelsen
14.02.2018 - 07:29
Tíðindi > Tíðindi > Noreg
Ein norðmaður varð gjáranáttina handtikin fyri herverk í PyeongChang í Suðurkorea. Hann verður nú sendur heim.
Talan er um ein lim í almenna norska OL-hópinum. Í einum tíðindaskrivi sigur ítróttafelagsskapurin, Olympiatoppen, at talan er um ein persón, sum hevði ein stuðlandi leiklut í ferðalagnum.
Maðurin varð týsnáttina handtikin av løgregluni í olympiska býnum fyri at hava gjørt skaða í fyllskapi.
- Løgreglan hevði mannin í varðhaldi um náttina. Hann varð avhoyrdur týsmorgunin, og hevur góðtikið at rinda skaðarnar aftur, verður sagt í tíðindaskrivinum.
Blaðið VG veit at siga, at maðurin var ógvuliga fullur, og royndi at berjast ímóti, tá løgreglan skuldi handtaka hann. Hetta endaði við skaða á ein politibil og ein annan bil. Sambært VG hevur maðurin longu rindað eina bót upp á 22.000 norskar krónur.
- Talan er um agabrot, ið ikki eru ósambærilig við norska OL-hópin. Persónurin er tí tikin úr tænastu, sigur ovastin fyri norska OL-ferðalagið, Tore Øvrebø, í tíðindaskrivinum, skrivar Ritzau.


text:
Lærugreinin føroyskt tekur støði í næminginum í síni heild, varðar um vitbornu evnini, eins og tey kensluligu og sosialu. Lærugreinin er miðdepil í søgu- og nútíðarhøpi, eins og í føroyskum og altjóða samanheingi.
Við at síggja móðurmálið og mentanina í einum søguligum og tjóðarligum høpi, fær næmingurin innlit í og verður tilvitaður um føroyska samfelagið. Altjóða perspektiv í føroyskum er við til at menna mentanarfatan, tolsemi og virðing fyri fólki úr øðrum mentanum.
Kjarnin í lærugreinini byggir á eitt breitt úrval av føroyskum tekstum, bæði munnligum, skrivligum og samansettum tekstum, har samspæl er millum skrift, ljóð og mynd. Lærugreinin byggir sostatt á víðkaða teksthugtakið, har omanfyri nevndu teksthugtøk eru umboðað.


text: Svimjisíðan GoSwim.tv bjóðar nú eina áhugaverda nýggja ‘sosiala tænastu’ kallað Upmygame.com, har svimjarar kunnu senda upp video av sínum svimjiteknikki, sum venjarar síðani kunnu gera viðmerkingar til og átekna við vinklum og líknandi. Tú kanst tekna teg annaðhvørt sum svimjari ella venjari, og har er so eitt gjald á $15 fyri hvørja evaluering av svimjarum, og okkurt slag av ‘credit’ til okkum venjarar. Eg síggi at har er okkurt tey kallað “Paid With Credits” á brúkaraflatuni aftanfyri, so til ber kanska at gjalda fyri eftirmeting, við at gera aðrar sjálvur. Tænastan sær rættiliga ambitiøs út, við tað at har ikki bara er gjørligt at velja ítróttin “swimming”, men eisini alt frá “running” og “curling”, til “Australian rules football” og “rock climbing”.


text:
Atkvøðugreiðsla: Ársins mál 2017
ítróttur27-12-2017 - 12:21 - Jóanis Albert Nielsen
FSF: Árið er um at enda og tíðin er nú búgvin til at kjósa Ársins mál 2017 í EFFO-deildini. Av teimum tilsamans 409 málunum, ið vórðu skoraði í fremstu deildini í ár, eru fimm tilnevnd at gerast ársins mál.
Tilsamans 409 mál vórðu skoraði í fremstu deildini hjá monnum í ár, og í fleiri førum var talan um rættuliga góð mál. Og nú er tíðin komin, at Ársins Mál 2017, skoraði í EFFO-deildini, skal kjósast.
Av teimum 409 málunum, ið vórðu skoraði, eru fimm tilnevnd til ársins mál. Nú er so upp til tey fótbóltsáhugaðu at avgera, hvør skal vinna heiðurin at hava gjørt besta málið í EFFO-deildini 2017.
Atkvøðurnar kunnu avgreiðast her:Atkvøðugreiðsla / Ársins mál 2017
Atkvøðugreiðslan verður skipað soleiðis, at atkvøðurnar á heimasíðuni telja 50 prosent, meðan atkvøðurnar hjá Serfrøðingunum, Jákupi Ósá, Leivi Frederiksen og Trónda Arge telja 50 prosent.
Atkvøðugreiðslan endar leygardagin 30. desember, og væntandi kunnu vit kunngera vinnarin á ársins síðsta degi, sunnudagin 31. desember.


text:
EB/Streymur og B36 flyta upp
Seinastu trý umførini í 2. deild gingu, sum prestur prædikaði. B36 helt fast um 2. plássið við at vinna allar sínar tríggjar dystir, og harvið hava teir vunnið allar 9 dystirnar í seinnu hálvu – og bara 3 mál fóru ígjøgnum hesar 9 seinastu dystirnar! Eitt gott avrik, sum tey eisini fegnast almikið um í sunnara enda í Gundadali. FaroeSoccer gratulerar við uppflytingini.
Hóast nýggja liðið í 3. deild, Undrið, leingi lá væl fyri í uppflytingarstríðnum, so gjørdust teir ov stuttir, tá tað kiksaði nakrar ferðir í seinnu hálvu. Men samnumtikið má hetta kappingarárið vera góðtikið í minsta Havnarfelagnum, tí bronsa í 3. deild er besta úrslitið hjá felagnum nakrantíð, til lukku við tí, Undrið.
Í hinum endanum var “kappingin” um niðastu plássini hørð til tað seinasta – ella rættari sagt um næstniðasta plássið, ti niðasta plássið sat ÍF tungt á mestsum alla kappingina. Tá avtornaði, gjørdust teir triðbestu hjá NSÍ svartiper, tá teir í seinasta dystinum á heimavølli bara fingu javnleik móti 07 Vestur, sum endaði triðniðast.
Tað er tó mangt, ið bendir á, at niðastu plássini í 2. deild í ár verða bílig, og lítið og einki bendir á, at NSÍ noyðist at flyta niður. Tí um hugt verður eftir støðuni í Finalubólkinum 3. deild í løtuni, so sæst, at trý tey fremstu liðini har eru: Kía, Víkingur og 07 Vestur. Einki av hesum trimum kunnu flyta upp, tí tey eru longu umboðað í 2. deild. Einasta ivamálið kann vera, um EB/Streymur á 4. plássi í 3. deild klárar at ota seg longur upp, tí so flyta teir upp í 2. deild, meðan ÍF noyðist niður í 3. deild. FaroeSoccer fylgir gongdini.
Toppskorari í 2. deild í ár gjørdist liðskiparin (og verjuleikarin!), hjá Víkingi, Andras Dalbø, við sínum 17 málum, men tað hevur tíverri víst seg ómøguligt at fáa eina andlitsmynd av honum. Eingin í Víkingi sum kennir eitt kall? :-)
Øll hagtølini um 2. deild finnast her.


text:
Býráðsfundur 29. mai 2008
1.
J. nr. 02 – 08/00202
2 viðgerð av eykajáttan til bygging av barnagørðunum á Skála og í Søldarfirði.
-Býráðið hevur á fundi 28/04-2008 samtykt at veita eina eykajáttan uppá 10.225,000,- kr.
2.
J. nr. 212 – 08/00235
Tummas Jákup Høj, Strendur uppsigur sáttmálan uppá skúlabarnakoyringina millum Skála/Skálafjørð og Strendur upp til summarferiuna.
-Mentunarnevndin hevur samtykt at bjóða koyringin út av nýggjum.
3.
J. nr. 102 – 08/00253
Eykajáttan í smb. við at Forskúli verður settur á stovn.
Sosiala deild mælir til at áseta foreldragjald á 200 kr. um mánaðin svarandi til 35.000 kr fyri tíðarskeiðið. Og at veitt verður ein eykajáttan uppá 283.000,- kr.
-Fíggjarnevndin tekur undir við tilmælinum frá Sosialu deild.
4.
J. nr. 102 – 08/00254
Eykajáttan í smb. við stovnan av Frítíðaransing fyri forskúlaflokkarnir.
Við stovnan av forskúla verður talið á børnum til frítíðarskúla økt við uml. 35 børnum.
Sosiala deild mælir til at søkja um eykajáttan til økt frítíðarskúlatilboð á 371.000 kr.
-Sosiala nevnd tekur undir við tilmælinum frá Sosialu deild.
-Fíggjarnevndin hevur samtykt at taka undir viðtilmælinum frá Sosialu deild.
5.
J. nr. 105 – 08/00214
Blái Krossur søkir um fíggjarligan stuðul til bygging av nýggjum Blákross heimi á Nesi.
Søkt verður um 300.000 kr. frá Runavíkar kommunu, til bygging av Blákrossheimið sum er mett at kosta uml. 10 mió. kr. Søkt verður um stuðul frá øllum kommunum í Føroyum í mun til fólkatalið, svarandi til eina uphædd á uml. 3,7 mió kr.
-Sosiala nevnd mælir til at stuðla nýggja Blákrossheiminum við 300.000 kr. yvir 3 ár.
-Fíggjarnevndin mælir til at taka undir við tilmælinum frá Sosialu deild.
6.
J. nr. 512 – 07/00102
Uppskot til avtalu við Sp/f VIST keyp av byggilendi burtur av matr. nr. 1b í Runavík til íbúðarbygging.
Ummæli frá Teknisku Deild:
Uppskot til innihald í sáttmála við Sp/f VIST:
B. Øki
Byggiøki er víst á hjáløgdu tekning, og er uml. 5.000 m2 til víddar.
C. Ætlanin fevnir um
Gerð av íbindingarvegi smb viðlagt projekt
Byggibúning av økinum
Bygging av smærri íbúðum eftir góðkendari ætlan.
D. Galdandi fyri byggingingina eru hesar ásetingar:
Almenna Byggisamtyktin fyri Runavíkar kommunu, sí niðanfyri
Kapittul VII
3. gr. Ásetingar fyri B-økið.
1. Øki B:
Runavíkar býráð selur Sp/f VIST grundstykki uml. 5.000 m2.
Grundstykkið skal verða frábýtt og goldið áðrenn arbeiðið byrjar.
Nýtingarstigi er 0,4 , og verður vegøki inni á byggiøkinum, ikki tikið við í útrokningini av nýtingarstiginum.
Saml. gólvvídd kann í mesta lagi verða uml. 2.000m2.
Býráðið, saman við byggiharra, gera matrikulfrábýtir.
Byggiætlanin skal umfata samanbygdar smærri íbúðir. Húsini kunnu gerast í 2 hæddum, og skal tá veghæddin gerast til rørslutarnaði. Hús í 2 hæddum kunnu býtast sundur sum eigaraíbúðir.
Húsini skulu byggjast sum vanlig føroysk timburhús og skulu lúka allar treytir fyri sethúsum sum eru ásett av Alm. Byggisamtyktini og BrunaumsjónLandsins.
Tekningar og fylgisskjøl til umsókn um byggiloyvi, skulu lúka treytirnar sum eru ásettar í Almennu Byggisamtyktini fyri Runavíkar kommunu.
Góðkenning frá Brunaumsjón Landsins skal fylgja við uppskotinum.
Býráðið ger projekt til atkomuveg, kloakk, vatn-leiðing og gøtulyktir, við øllum neyðugum útbúnaði.
Byggiharrin ger og fíggjar vegin.
Tá atkomuvegurin, kloakk, vatnleiðing og gøtulyktir, við øllum neyðugum útbúnaði, er góðkendur av Runavíkar Býráð, skal býráðið yvirtaka atkomuvegin, uttan at endurgjald verður goldið.
-Byggi- og býarskipanarnevndin hevur á fundi 21/5-08 samtykt at taka undir við sáttmálauppskotinum.
7.
J. nr. 512 – 07/00102
Uppskot til avtalu við Sp/f JHR keyp av byggilendi burtur av matr. nr. 1b í Runavík til íbúðarbygging.
Ummæli frá Teknisku Deild:
Sama tilráðing sum til mál nr. 6.
-Byggi- og býarskipanarnevndin hevur á fundi 21/5-08 samtykt at taka undir við sáttmálauppskotinum.
8.
J. nr. 243 – 07/00125
Jarðarkeyp til sparkivøll í Skálafirði.
Ummæli frá Teknisku Deild:
Á fundi 29/10-07 hevur býráðið samtykt at leggja ein sparkivøll í Skálafirði, og hevur Tekn. deild skotið upp at leggja vøllin á matr. nr. 9a vestan fyri matr. nr. 34w – 420 og 30a.
Stykkið er uml. 1.680 m2 og mælir TD til at keypa stykkið.
-Byggi- og býarskipanarnevndin hevur á fundi 21/05-2008 samtykt at mæla til at keypa neyðugt lendi.
9.
J. nr. G 197 – 08/00257
Trúgvi Joensen søkir vegna samkomuna Berøa um princippielt byggiloyvi til nýtt samkomuhús, smb. viðsendu tekningum merktar 00 – 01 – 02 df. 14/05-2008.
Ummæli frá Teknisku Deild:
Tað er onki nýtingarstig ásett fyri C2-øki.
Viðv. parkeringsplássum er ásetingin í minstalagi 1 bilstøðil fyri hvørji 10 sitipláss.
Tað letur til at uml. 290 sitipláss eru í salinum, og svarar hetta til um 30 parkeringspláss. Væl vitandi at hesi parkeringsplássini ikki megna at taka bilarnar í samband við jarðarferð ella t. l..
Umsóktu 465 m2 hjálpa lítið til parkeringsviðurskiftini, av tí at hetta er ein brøtt brekka.
TD mælir til at geva principielt byggiloyvi til bygningin sum stendur við í 6 mánaðar, og skal samkoman BERØA koma við fullfíggjaðum tekningum og umsókn um byggiloyvi, áðrenn freistin er farin.
Bygningurin skal setast minst 3 m frá markinum millum matr. nr. 198a og matr. 199.
TD mælir til at selja umsóktu 465 m2 til BERØA.
-Byggi- og býarskipanarnevndin hevur á fundi 21/05-2008 samtykt at taka undir við tilráðingini frá Tekn. deild.
10 - 14.
Smærri býarplansbroytingar á Skála, á Glyvrum, í Saltangará, Oyndarfirði, Elduvík og Søldarfirði.
10.
J. nr. 502 - 07/00768
Skála broyting frá D1-øki til B-øki.
Broytingin av vegøkinum og D1-økinum norðan fyri Kirkjuna á Skála til B-øki, og Broytingin av D1-økinum norðan fyri Bátahylin til B-øki.
Ummæli frá Teknisku Deild:
Ongi mótmæli ella broytingaruppskot er komin til framløgdu uppskotini.
Tekn. deild mælir til at góðkenna broytingaruppskotini og senda tey til Løgmálaráðið til góðkenningar.
11.
J. nr. 502 – 07/00768
Oyndarfjørð við Steinagerði og Stóru- og Lítlumørk.
Broytingin av G1-økinum í Oyndarfirði við Steinagerði til B-øki, og G1-øki í Stóru- og Lítlumørk í Oyndarfirði til B-øki.
Ummæli frá Teknisku Deild:
Óla Jákup Kristoffersen adv. mótmælir í skrivi df. 01/04 -08 vegna Ingvard Johansen, Oyndarfjørð at matr. nr. 8a, Stóra- og Lítlamørk, verður broytt frá G1-øki sum er til landbúðna til B-øki til sethús.
Býráðið hevur á fundi 28/04-08 samtykt ikki at ganga mótmælinum á møti, og er hetta boða Óla Jákup Kristoffersen adv. frá í skrivi df. 29/04-08.
Onki mótmæli er komið um broytingarnar í Steinagerði
Tekn. deild mælir til at góðkenna broytingaruppskotini og senda tey til Løgmálaráðið til góðkenningar.
12.
J. nr. 502 – 07/00768
Glyvrar og Saltangará broytingar frá G1-øki,Veg-øki og G2-øki til B-øki
Broytingin av vegøkinum í Saltangará, vestan fyri vegin á Heygnum til B-øki, og G1-øki og G2-øki eystan fyri Leitisvegin á Glyvrum til B-øki.
Ummæli frá Teknisku Deild:
Ongi mótmæli ella broytingaruppskot er komin til framløgdu uppskotini.
Tekn. deild mælir til at góðkenna broytingaruppskotini og senda tey til Løgmálaráðið til góðkenningar.
13.
J. nr. 502 – 07/00768
Elduvík D1-øki til F1-øki, og matr. nr. 2a-4a-198 og litra ”a” til nýtt D1-øki.
Í skrivi df. 22/03-07 heitur Føroya Fornminnissavn á býráðið um at skipa fyri at gomlu neystini og úthúsini verða varðveitt.
Broytingin umfatar at broyta D1-øki til F1-øki við lendingina í Elduvík, og at gera matr. nr. 2a-4a-198 og litra ”a” til nýtt D1-økinorðan fyri lendingina.
Ummæli frá Teknisku Deild:
Ongi mótmæli ella broytingaruppskot er komin til framløgdu uppskotini.
Tekn. deild mælir til at góðkenna broytingaruppskotini og senda tey til Løgmálaráðið til góðkenningar.
14.
J. nr. 502 – 07/00768
Søldarfjørð matr. nr. 58a frá G1-øki til B-øki
Sofía, Sverri og Annfinn Olsen ynskja at matr. nr. 58a verður broytt frá G1-øki til B-øki.
Ummæli frá Teknisku Deild:
Ongi mótmæli ella broytingaruppskot er komin til framlagda uppskotið.
Tekn. deild mælir til at góðkenna broytingaruppskotið og senda tað til Løgmálaráðið til góðkenningar.


text:
Danjal av Rana 10.01.2018 (16:20)
BankNordik er ringasti bankin í Danmark
Meðan kundarnir hava kosið Arbejdernes Landsbank til besta banka í Danmark, liggur BankNordik á aftasta plássi. Tað skrivar BT, sum endurgevur Finans.
Tað vísir ein kanning, sum Voxmeter hevur gjørt, har teir hava gjørt samrøðu við fleiri enn 50.000 bankakundar.
Einki stendur at lesa um orsøkina til, at føroyski bankin í Danmark liggur so niðarlaga, men leiðslan kann so ugga seg við, at nakrir av størstu bankunum í Danmark eisini liggja heilt í botni. Danske Bank er nummar 17 og Nordea, sum millum annað varð hart rakt av Panamagøluni, er nummar 19, men altso framvegis omanfyri BankNordik.
Soleiðis sær listin út.
1. Arbejdernes Landsbank
2. Ringkøbing Landbobank
3. Nordjyske Bank
4. Sparekassen Thy
5. Sparekassen Vendsyssel
6. Jyske Bank
7. Sparekassen Kronjylland
8. Handelsbanken
9. Spar Nord Bank
10. Jutlander Bank
11. Lån & Spar Bank
12. Sparekassen Sjælland
13. Vestjysk Bank
14. Sydbank
15. Nykredit Bank
16. Andelskassen
17. Danske Bank
18. Den Jyske Sparekasse
19. Nordea
20. BankNordik
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jógvan Hugo Gardar
26.11.2017 - 10:00
Ein av teimum sum er staddur á Bali, har gosfjallið Agung er vaknað, er John Erik Eidesgaard. Hann er staddur einar 60 kilometrar sunnanfyri fjallið.
Hann sigur við Portalin í morgun, at tey ikki hava merkt tað stóra har tey eru.
- Vit fylgja væl við í tíðindunum um gosið. Annars eru vit fyrireikð við maskum og verndarbrillum um øskan skuldi komið suðureftir, sigur John Erik Eidesgaard.
- Okkara kavaratúrar til Amed og Tulamben eru avlýstir orsakað av gosinum á Agung. Gerandisdagurin gongur nøkulunda sum vanligt, hóast nøkur tiltøk eru avlýst ella útsett fyribils
John Erik sigur at tey merkja á lokalu íbúgvunum ein ávísan ótta.
- Tey lokalu eru rólig, men vit merkja at tey bera ótta fyri sínum kæru sum búgva longur norðuri á oynni, og nærri Agung, sigur hann.


text:
Á, hvat djevulin fær gjørt nógv undir hesum tí núverandi stóra fráfalli hinna síðstu daga undir navni tolsemis og jaligheits, enntá gjøgn “kirkjunnar” oddamenn.
Førkið tygum aftur yvir á sannleikan, kosta hvat ið kosta má, fr. biskupïna, tilsaman við øllum tygara tíðaranda-ríðandi platonisku undirsáttum.
Ná, men Jesus Christus eigur eina kirkju á jørð: uttan blett og uttan rukku ella nakað tílíkt: uttan múrar, uttan spjaldramerki; óheft & ólitað av humanismu, GLS, illuminatï, Jesuittum, pávaspjóti, økumenï, syngerï og øðrum tessháttar tíðaranda-horandi svassi: nú skjótt at verða burturrykt burtur hiðani í frøi óframsigiligari og fullari av dýrd.
Enntá so, kom Harri Jesus.
AMEN.
Frekkur?
So púrteinkið í mun til teir, sum í hesum døgum ditta sær at gera alt, sum fyrr var beint, skeivt, og alt, sum fyrr var rætt, skeivt.


text:
Nýggja vegleiðingin fer vónandi at gera reglurnar fyri taðing greiðari.
Tað er týdningarmikið, at taðing fer fram, so dálking ella ampi ikki standast av taðingini. Tíverri er tað so, at kommunur og Umhvørvisstovan javnan móttaka klagur um dálking og ampa frá taðing. Tí hevur Umhvørvisstovan gjørt eina vegleiðing um taðing og goymslu av tøðum.
Vegleiðingin er ætlað bóndum og eigarum av jarðarlendum, har taðað verður, men er eisini ætlað sum eitt amboð hjá kommunum at brúka í teirra eftirliti við landbúnaðinum.
Sambært kunngerð um umhvørvisreglur skulu tøð frá køstum og mykjubrunnum nýtast til taðing soleiðis, at hetta ikki elvir til dálking av áum ella er til ampa fyri fólk, ið búgva nærindis. Vegleiðingin útgreinar ásetingar í kunngerðini um umhvørvisreglur og í løgtingslógini um umhvørvisvernd.
Í vegleiðingini verður sagt, hvussu taðingin skal skipast, so hon ikki elvir til dálking ella ampa. Vegleiðingin umfatar goymslu av tøðum, eins og sagt verður nær og hvar, man kann taða. Fyri at dálking og ampi ikki skulu standast av taðing og goymslu av tøðum, mælir Umhvørvisstovan til, at vegleiðingin verður fylgd.
Vegleiðing nr. 11 um taðing og goymslu av tøðum
Hvussu dálking av tøðum kann ávirka áir og vøtn
Tøð innihalda evni, ið eru neyðug fyri at plantur kunnu vaksa og trívast. Um ov nógv tøðevni, serliga fosfat og køvievni, koma í áir og vøtn, vil talið av algum í vatninum økjast. Vatnið gerst brúnt og slímut av teimum nógvu algunum. Sólarljós fær tí verri við at koma niður til planturnar á botninum, og plantuvøksturin á botninum verður tarnaður.
Tá algurnar doyggja, søkka tær niður á botn. Bakteriur á botni brúka nógva ilt til at niðurbróta algurnar og kann hetta viðføra iltmangul. Úrslitið kann verða, at fiskar og onnur djór rýma, meðan tey dýrini, ið ikki kunnu flyta seg, doyggja.
Nærri fæst at vita við at ringja til Heidi Hansen, málsviðgera á Umhvørvisstovuni, tlf.
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Erliga ólavsøkurøðan
Harra formaður!
Einaferð var tað ein maður, sum vaknaði við kaldan dreym. Tann maðurin var løgmaður. Eftir at Føroyar hava havt búskaparvøkstur í fleiri ár, seinast 6,2% í fjør, er hesin nú tódnaður niður í 0,5%, ið er púrt onki. Samstundis er føroyski útflutningurin minkaður ógvusliga, 400 milliónir bara í fyrsta ársfjórðingi í ár. Útflutningurin er sostatt minkaður við 40 prosentum í nøgd og við 50 prosentum í virði. Innflutningurin er sama tíðarskeið minkaður við trettan prosentum.
Harra formaður!
Ójavnin bara veksur í Føroyum. Hóast vinstravendu flokkarnir sita við landsins leiðslu, gerst ójavnin bert størri og størri fyri hvørt ár, ið gongur. Bæði fimtapartslutfallið, ið er farið úr 2,7 í 2009 og upp í 3,1 í 2016, og GINI-vísitalið, ið er farið úr 19,3 í 2009 og er 22,8 nú, vísa, at tey ríkastu gerast ríkari, eins og tey fátækaru gerast fátækari.
Hagstovan staðfestir eisini, at í dag livir meira enn hvør tíggjundi føroyingur í fátækraváða. Frá tí at Føroyar av fyrsta sinni fóru at rokna fátækraváða í 2009, er talið økt úr 8,8% til 10,1% í 2016.
Harra formaður!
Nógv í Føroyum mangla bústað kring alt landið. Vit hoyrdu í summarferiuni, at nógv vilja seta búgv í Kunoy, men bankarnir vilja ikki veita teimum lán. Hetta ætla vit onki at gera við.
Hinvegin hevur samgongan fingið ígjøgnum, at almenna bústaðarfelagið Bústaðir sleppur at taka lán til at fara undir 220 bústaðir í Havn, har kostnaðurin er hægstur, tørvurin á handverkarum er størstur og minst fæst fyri hvørja krónu. Á hendan hátt hita vit ein frammanundan gløðandi búskap uppaftur meira.
Harra formaður!
Hvønn dag koyra nærum tvey túsund akfør gjøgnum vandamiklastu tunlar landsins. Millum hesi eru bussar, sum koyra skúlabørn til lógarkravda undirvísing hinumegin fjall og heim aftur. Samgongan hevur í apríl í ár felt eitt uppskot um at framskunda nýggjar tunlar norður um Fjall, við teirri grundgeving, at løgmaður seinni fór at kalla allar flokkar til fundar um hetta álvarsmál. Hetta hevur løgmaður tó ikki gjørt, og nú andstøðan fer at royna umaftur, verður helst neyðugt at nýta somu grundgeving einaferð afturat.
Harra formaður!
Seinastu ólavsøku varð kunngjørt við stoltleika her av tingsins røðarapalli, at Stjórnarskipan Føroya varð send til hoyringar. Yvir 300 hoyringarsvar komu inn, men nú má staðfestast, at tey øll vóru til fánýtis. Umsitingin her í Løgtinginum vendi tumlinum niður, og grein 25-nevndin gav eisini skarvin yvir. Í dag eru 6.875 dagar farnir, síðani farið varð í holt við at smíða Føroyum eina stjórnarskipan, svarandi til at eitt hálvt orð ella 2,7 bókstavir er skrivað um dagin. Alt hetta dettur nú niðurfyri.
Tað er tó at fegnast um, at vit hava fingið eina nýggja pensjónsskipan. Sambært henni fer at verða mótroknað í grundupphæddini hjá pensionistunum, um teir átaka sær lønt arbeiði yvir eitt vist. Ætlanin er tó ikki, at okkara gomlu skulu hvíla á laurberjunum heldur. Samgongan hevur tí byrjað eina tilgongd at hækka pensiónsaldurin, soleiðis at okkara eldri borgarar skulu vera longri á arbeiðsmarknaðinum. Í fyrstu atløgu ½ ár longri.
Harra formaður!
Vit hava fingið eina nýggja fiskivinnulóggávu. Fimtan prosent av rættindunum eru tikin inn, og vit hava orðað lógina so, at átta og eitt hálvt prosent afturat altíð kunnu takast burtur afturat, tá hugur okkara stendur til tess. Manningar eru vorðnar uppsagdar, men tí hava russarar og norðmenn skuldina av, ikki vit.
Menningarkvotur verða í hesum døgum lutaðar út til fólk, sum onkursvegna hava sannført okkum um, at tey hava tær uppibornar. Við uppboðssøluni gongst verri. Okkara slagorð, at nýggir aktørar skuldu sleppa framat, hevur víst seg at vera teori uttan praksis. Ongin nýggjur aktørur hevur meldað seg, og verandi reiðarí eru farin avstað við øllum tilfeinginum á uppboðssølu. Tvær tær seinastu høvdu so lítla undirtøku, at tær máttu avlýsast. Roynt verður av nýggjum í august.
Harra formaður!
Sitandi samgonga hevur framt eina yvirtøku. Persóns-, arvarættar- og familjuviðurskifti eru nú á føroyskum hondum. Hóast tað var upplagt at leggja hendan nýggja stovn úti kring landið og harvið skapa hart tiltrongt alment virksemi har, valdu vit í staðin bert at flyta hana eitt steinkast, av Amtmansborgini og oman á Bryggjubakka. Soleiðis hava vit í samgonguni skapt fleiri almenn størv á føroysku fíggjarlógini, tó einans í Havn.
Harra formaður!
Lat meg ikki gloyma at nevna, at vit hava endurstovnað Landsbankan fyri 11 milliónir árliga. Hann er altso til, hóast onki hoyrist frá honum.
Takk fyri, harra formaður, og góða ólavsøku!
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Býráðsfundur 5. september 2013 kl. 17.00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Vara limir: Katrin Absalonsen møtti fyri Jonhard Danielsen.
Ikki møtt: Tórbjørn Jacobsen, Kári E. Jacobsen, Arnfinn Langgaard og Jonhard Danielsen.
1.
13/00486 : Teknistovan søkir vegna Kassavirkið á Bakka um byggiloyvi til nýtt Kassavirki.
Byggi- og býarskipaarnevndin mælir til at játta byggiloyvi við teimum ásetingum sum Tekniska deild ásetir.
-Býráðið hevur á fundi 5/9-2013 samtykt at taka undir við tilmælinum frá Byggi- og býarskipanarnevndini um at játta byggiloyvi.
2.
12/00742: 2. viðgerð av eykajáttan til umvæling av bryggju í samband við brandskaða umborð á Athenu.
-Býráðið hevur á fundi 30/05-2013 samtykt at taka undir við tilmælinum frá Vinnu- og havnarnevndini og fíggjarnevndini um at veita eina eykajáttan uppá 1. mió. kr. til umvæling av bryggjuni.
-Býráðið hevur á fundi 5/9-2013 samtykt, við 2. viðgerð, at játta 1. mió. kr. til umvæling av bryggjuni.
3 .
12/00855 : 2. viðgerð av eykajáttan til keyp av Politistøðini í Runavík, matr. nr. 103 Tofta bygd.
-Býráðið hevur á fundi 27/06-2013 samtykt at taka undir við tilmælinum frá fíggjarnevndini um at veita eina eykajáttan uppá 2,5 mió. til keypið.
-Býráðið hevur á fundi 5/9-2013 samtykt, við 2. viðgerð, at játta 2.5 mió. kr. til keypið.
4.
12/00228: Broyting av býarplani og byggisamtykt fyri D1øki sunnan fyri Fjøruveg í Runavík, A1 øki í Saltangará, frá rundkoyrinigni í Runavík og inn á Høgaból og E1 øki í Grannatúni í Saltangará til B-øki. Broytingin hevur ligið alment frammi til kunningar og er einki mótmæli ella broytingaruppskot innkomið.
Vinnu- og havnarnevndin og Byggi- og býarskiparnevndin mæla til at taka undir við tilráðingin frá Tekn. deild og broyta byggisamtyktina fyri omanfyri nevndu øki.
-Býráðið hevur á fundi 27/06-2013 samtykt at taka undir við tilmælinum frá Vinnu- og havnarnevndin og Byggi- og býarskiparnevndin.
5.
13/00549: Umbøn um eykajáttan til rakstur av Eysturoyar barnaverndartænastu.
-Sosiala nevnd og Fíggjarnevndin mæla til at veita Barnaverndartænastuni eina eykajáttan áljóðandi kr. 863.000 treytað av, at samstarvskommunurnar eisini játta sín lutfalsliga part av hækkingini.
-Býráðið hevur á fundi 27/06-2013 samtykt at taka undir við tilmælinum frá Sosialu nevnd og fíggjarnevndini.
6.
13/00423: Val av 2 foreldraumboðum og kommunalum umboði til nevndina fyri Ungdómshúsið á Toftum.
-Býráðið hevur, eftir tilmæli frá Sosialu nevnd, samtykt at velja Terja B. Vestergaard sum lim í nevndina umboðandi býráðið.
7.
13/00266: Útlegging av økjum til neyst og skúrar til størri bátar.
Tekn. deild heldur, at tað er mælir til at endurskoða ásetingarnar fyri verandi neystaøki, heldur enn at leggja nýggj øki út til neyst og skúrar til størri bátar.
Vinnu- og havnarnevndin og Byggi- og býarskipanarnevndin mæla til at taka undir við tilmælinum frá Teknisku deild.
-Býráðið hevur á fundi 27/06-2013 samtykt at taka undir við tilmælinum frá Vinnu- og havnarnevndin og Byggi- og býarskiparnevndin.
8.
13/000440: Býarplansbroyting – Broyting av D4 økinum norðan fyri Bakkafrost á Glyvrum.
Broytingin hevur ligið frammi frá 22/7-2/9-2013 og er einki mótmæli ella broytingaruppskot komið. Tekniska deild mælir til at góðtaka broytingina og avgreiða hana endaliga til Innlendismálaráðið.
Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 27/06-2013 samtykt at taka undir við tilmælinum frá Byggi- og býarskiparnevndin.


text:
Navn: Mimmeringur
Skrásetingar nr.: FR93105
Folağur: 15. september 1993
Kyn: Hestur
- Geldur august 2005
Litur: Gyltbrúnur viğ pangaré og ál
- Hevur litgenini Ee A- toto
Stongmát: ?
Sinnalag: Sera blíğur og ímótikomandi
Eigari: Tanja Holm - Trongisvágur
Fortíğ: Mimmeringur varğ folağur í Hoydølum hjá Leivur Trónd Hansen og Bergljót Petursdóttir.
Tá Leivur doyği, í 1994, megnaği Bergljót ikki at hava øll rossini, so Mimmeringur og Dvørgamoy2 fóru til Petur Karl av Rana í Trongisvági at vera.
Seinni slapp Tanja at eiga Mimmering.
Avkom:
Fyrst fekk hann eitt fyl saman viğ Dvørgamoy2 í 1998, men tağ doyği og varğ ikki skrásett.
Skakka - FR99104
Luna - FR00102
Jarpa - FR03102
Rani - FR04101
Philip - FR05103


text:
- Tíðindi, mentan og ítróttur
Kongshúsið lýsir sorg í ein mánað
Prinsurin hevur havt ein góðkynjaðan knykil í øðrum lunganum. Hann varð innlagdur á Ríkissjúkrahúsið og viðgjørdur fyri lungnabruna í januar mánað og fríggjadagin boðaði kongshúsið frá, at støðan varð munandi versnað
Í gjár varð hann fluttur av Ríkissjúkrahúsinum til Fredensborg slot, har andaðist hann seint í gjárskvøldi.
Í almennari fráboðan í morgun lýsir Løgmaður samkenslu við hennara hátign Margretu drotning og húski hennara.
Undir yvirskriftini: Ein fyrikomandi føroyavinur farin, skrivar løgmaður, at Heindrikur prinsur var ein avhildin maður í Føroyum, og at honum tóktist at hugna sær og trívast væl millum føroyingar.
Hann sigur víðari, at "Ofta var hann fúsur við einari knappari og skemtiligari viðmerking, og altíð vísti hann áhuga fyri føroyskum viðurskiftum."
Fyrstu ferð Heindrikur prinsur vitjaði oyggjarnar var í 1971.
Hetta var árið fyri, at Margreta trúnu-arvingi gjørdist drotning. Heindrikur Prinsur var í alt 10 ferðir á almennari vitjan í Føroyum. Altíð við Margretu drotning við sína lið. Seinastu ferð hann var á almennari vitjan í Føroyum var í 2010.
Heindrikur prinsur varð føddur í 1934 í Fraklandi. Fyrstu árini búði hann í Vjetnam, tók universitetsprógv í Fraklandi og arbeiddi seinni sum diplomatur í London.
Í 1967 giftist hann Margretu trúnuarvingi. Tey fingu synirnar Krúnprins Fríðrik og Prins Joakim umframt átta ommu- og abbabørn.
Løgmansskrivstovan hevur givið øllum almennum stovnum boð um at flagga í hálvari stong frá í dag til hansara kongaliga hátign verður vælsignaður tann 20. februar 2018.
Eftir vælsignilsið tann 20. februar verður flaggað við fullari stong til sólsetur.
Sí eisini


text:
Rák (18) Matur, heilsa og vistfrøði
Vit hoyra um tilsetningsevni í mati, um hvørjar matvørur kunnu elva til mótstøðuføri móti antibiotika og um, at 75% av teimum sproytuevnum, vit fáa í okkum, stava frá 10 matvørum. Tosað verður eisini um, hvat tey ymisku merkini á vørum standa fyri.
Í sendingini kemur m.a. fram, at havragrýn, sum ikki er vistfrøðiligt, er skaðiligt fyri dreingir, at epli verða sproytað nógv meir enn aðrar matvørur, og at skaðilig evni eru í bakipappíri, sum flest allir bakarar í Føroyum brúka.
Annika Bolton Mortensen tosar við Poulu Patursson, sum er kliniskur dietistur, og við Siri Sørensen umboðandi fyritøkuna Grøn Balance.
Rák er á skránni hjá R7 mikudagar kl. 13
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Heimahjálp verður veitt borgarum, sum hava tørv á persónligari hjálp, røkt ella stuðli við tí endamálið at fyribyrgja sjúku, stimbra sálarligu og likamligu heilsu og trivnað borgarans, endurmenna mistan førleika, stimbra møguleika hins einstaka at klára seg sjálvan og veita røkt og umsorgan.
Heimahjálp verður veitt soleiðis:
- Bráðfeingis heimahjálp kann verða veitt í eitt styttri tíðarskeið, tá ið foreldur berast frá orsakað av sjúku, barnsburði ella eftirbata.
- Heimahjálp kann í óavmarkaða tíð verða veitt pensjónistum, ið hava tørv á hjálp ella røkt orsakað av varandi sjúku ella breki
- Heimahjálp kann verða veitt fyribils í eitt styttri tíðarskeið orsakað av bráðfeingis sjúku ella breki.
Heimahjálp eftir pkt. 1 og 3 verður veitt ókeypis, meðan fyri heimahjálp veitt eftir pkt. 2 skal gjaldast í mun til inntøku fyri hvønn tíma. Gjaldið er ásett í kunngerð nr. 126 frá 17. des. 2014 um heimatænastu og gjald fyri heimatænastu, eldrarøkt o.a. Kunngerðin sæst her.
Avgerð um at veita hjálp verður tikin við støði í eini fakligari meting, har starvsfólk hjá NBH kemur á heimavitjan.
Metingin tekur støði í førleika og tørvi borgarans og orkuni hjá privata netverkinum.
Um tørvur er á heimahjálp, ber til at venda sær til NBH á tel. 410000 yrkadagar millum kl. 10 – 16 ella senda umsóknarblað, sum fæst her.
Deildareiðari er Per Johannessen, sjúkrarøktarfrøðingur.
Adressa:
Klingrugarður 2
Tel. 793400
nbh@nbh.fo


text:
Spar upp við Eik+22-08-2013
Frá 26. august til 26. september ber til at seta inn á Eik+
Myndir frá Sjómannadegnum20-08-2013
Í farnu viku varð árligi Sjómannadagurin hildin í Klaksvík og nógv var á skránni. Sum høvuðsstuðul av Sjómannadegnum, hevði Eik eisini nøkur tiltøk í Klaksvík hesar dagarnar.
Nýggir næmingar skulu hava Netbanka fyri at søkja um lestrarstuðul16-08-2013
Studni, sum veitir teimum lesandi lestrarstuðul í Føroyum, hevur broytt mannagongd fyri hvussu næmingar skulu søkja um stuðul - frá vanligum pappírs oyðubløðum til talgild oyðubløð, sum liggja í Mínboks. Fyri at fáa Mínboks krevst eitt netbanka login, og tískil mugu hesir næmingar fyrst fáa sær Netbanka.
Sjómannadagurin byrjar á deildini hjá Eik í Klaksvík12-08-2013
Fyrsta tiltakið á skránni fyri Føroya Sjómannadag 2013 verður í í kvøld kl. 19 á deildini hjá Eik í Klaksvík.
Netbankin sum App á iPhone dagførdur09-08-2013
Ein dagføring av Netbankanum sum App á iPhone er framd í morgun


text:
Hotel Hafnia og Parasport Føroyar hava gjørt stuðulsavtalu. Avtalan merkir, at Hotel Hafnia verður ein av høvuðsstuðlunum hjá Parasport Føroyar komandi trý árini.
Avtalan ger tað møguligt fyri Parasport Føroyar at eggja enn fleiri at íðka para ítrótt og haraftrat kann ein møgulig føroysk luttøka í Paralympisku leikunum í Tokyo 2020, gerast veruleiki.
“Vit Fegnast um, og eru sera takksom fyri at Hotel Hafnia vil halda fram at stuðla arbeiðinum hjá Parasport Føroyar, eins og tey hava gjørt seinastu árini” sigur Egga Jensen formaður í Parasport Føroyar.
Hugsjónin hjá Parasport Føroyar er at tað fyri einhvønn, ið hevur onkran tarn, skal vera heilt natúrligt at søkja sær styrk kropsliga, heilsuliga og sosialt í einari hóskandi ítróttagrein.
“At taka virknan lut í samfelagnum, er partur av virðisgrundarlagnum hjá Hotel Hafnia” sigur Pætur T. Thomsen í sambandi við at nýggja stuðulsavtalan varð undirskrivað.
“Tað skal sjálvandi vera pláss fyri okkum øllum og í tann mun, vit kunnu rætta eina hjálpandi hond, gera vit sjálvandi tað. Parasport Føroyar er fyri allar føroyingar, ið hava ein tarn og hóast hendan, vilja íðka ítrótt og annars liva eitt virkið lív” leggur Pætur T. Thomsen aftrat.


text:
Orð: Robert McBirnie
Lag: Shu-bi-dua
Niels Juel hann segði í morgun frá Meteorologisk Institut
í rúmdini var broyting farin fram, sum merktist stutt.
Ein grønlendsk hon fekk stólstikk, Sahara bleiv til ís,
meðan Føroyar gjørdust nýtt og fagurt frítíðarparadís,
so lýsingin frá Smyril Line, hon ljóðar stutt og greitt.
Kom við Norrönu upp her úr tí ísakøldu verð,
á vegnum fært tú øl og snaps og vín, tá eingin sær,
og tá skipið er í havn, liggur landið framman stavn:
Kom til Føroyar, lær at kenna hetta navn.
Í Leynum har er trongtligt og á sandinum er tætt,
tó ei av grindarhvalum men av Føroya ungu ætt,
og neyðars Ternan liggur á Lorvík burturav,
tí hann, ið skal til Klaksvík’, fer á vatnski yvir hav.
So lýsingin frá SMS og Askham ljóða eins:
Onkur ferðaseðil er á kameli eina ferð
eftir oynni norð har útsynið til Kaldbaks prísin ber,
venda við í Eiðis bý, náa Tórshavn klokkan trý,
kom til Føroyar, tá spilt er ei tín tíð.


text:
f.v.: Ragnar Weihe (sum tók móti heiðrinum fyri abba sín, Magna Thomassen, sum hevði forfall), Steinbjørn Hansen, Jóhan F. Magnussen.
07 Vestur útnevnt heiðurslimir
ítróttur06-11-2017 - 20:47 - Jóanis Albert Nielsen
07 Vestur: Á sjálvum 10-ára føðingardegnum útnevndi formaður, Jim Sonni Guttesen, tríggjar teir fyrstu heiðurslimirnar í 07 Vestur: Steinbjørn Hansen, Jóhan F. Magnussen og Magna Thomassen.
Tað varð fyri drúgvan og dyggan stuðul síðan stovnanina og eisini í tilgongdini, sum at enda føddi 07 Vestur, at nevndin hevði avgjørt at teir tríggir skuldu fáa heiðurin av verða útnevndir heiðurslimir. Allir hava eisini verið stuðlar undir fótbóltsarbeiðinum í heimbygdunum langt undan at felagsarbeiði í FS Vágum slóðaði fyri 07 Vestur.
Seinnu árini hava Steinbjørn úr Sørvági, Jóhan úr Miðvági og Magni úr Sandavági, serliga víst sín stuðul ígjøgnum vitjanir á Dungasandi og Valloyruni til heimadystir og nærum hvørja ferð til útidystir eisini.
Eina stóra takk skulu tit tríggir hava og vit fáa heilt víst nógvar góðar løtur saman framyvir.
(Vegna forfall tók abbasonur Magna, Ragnar Weihe, móti heiðursbrævinum)


text:
Í døgunum 18. til 26. apríl ferðast 12 føroyingar um alt Ísland, har teir hava møti og gudstænastur í íslendskum kirkjum. Við koma tveir føroyskir prestar, sum leiða toymið – Sverri Steinhólm, sjúkrahús- og fongsulsprestur og Bergur D. Joensen, sum
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
Trý amerikonsk oljufeløg stevna Airbus Helicopters eftir syrgiligu tyrluvanlukkuna við norsku Turøy, har 13 fólk mistu lívið á veg til ein boripall í Norðsjónum í apríl í fjør. Talan er um Wells Fargo, ENC Capital Corporation og ERA Group, sum
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Orð: Fríðrikur Petersen
Lag 1: Fólkalag (La Folia)
Lag 2: Valdemar J. Schiøtt
Viðmerking: Yrktur í 1976 í Keypmannahavn.
1. O, móðurmál, stórt er títt fall
úr tínum ærustóli,
fyrr virdu allir teg sum jall
í tínum egna bóli;
tú vart í kirkju Skúvoy á
teg virdi lágur og høgur,
:,: teg elskaði Tróndur í Gøtuvág,
Sigmundur og vápnabrøður. :,:
2. Men tíðin rann, og nýggjan sið
í Føroyum mangir tóku,
og annað mál við tína lið
settu teir stóru og klóku;
teir róku teg av kirkju út
og aftur burt av tingi;
:,: tú mátti liva í sorg og sút –
so hevur lív títt gingið. :,:
3. Men enn tú gleðir hvønn tann mann,
ið føroyingur vil vera,
og hann teg aldri gloyma kann,
men teg í minni bera.
Vær drekkum glaðir tína skál,
og so vár ynski ljóða :
:,: Várt kæra, gamla móðurmál,
hav langa framtíð og góða ! :,:


text:
Leyslig týðing úr norskum. Sangurin er upprunaliga yrktur av svenskaranum Daniel Fallström í 1954.
Lag: Den siste rosen …..
Í kvøldarloti síðsta rósan stóð,
hon vakra summarfuglin til sín dróg.
Brátt heystið kemur, segði hon við hann,
og krúna mín í vindi rekast man.
Hoyr, summarfuglur, verð tú her hjá mær,
eg skjól av krúnu míni geri tær.
Hann lýddi ikki tað, ið rósan beyð,
men breiddi veingirnar og burtur fleyg.
Hann fleyg og fleyg til myrka nátt kom á,
tá harmur vendi heim til rósuna.
Hann njóta vildi, tað hann rýmdi frá,
bleyt purpurlega fjald í blómuvrá.
Ov seint, ov seint, tí tá var rósan deyð,
og bert ein tistil honum hvílu beyð.
Og tá ið morgunsól í eystri rann,
eg summarfuglin millum tistlar fann.
if03mars